भोजपुरी विशेष: स्वामी विवेकानंद के अद्भुत विशेषता | Bhojpuri Special Owner Vivekananda Wonderful Feature Chicago America nodakm – News18 हिंदी\nस्वामीजी जब स्कूल में पढ़त रहले तबे से उनुका में ई गुण विकसित हो गइल रहे. दू सौ- चार सौ पेज के किताब पढ़ल उनुका खातिर दस मिनट के खेल रहे. एक बार जवन किताब पढ़ि लेले उनुका दिमाग में ऊ हमेशा खातिर अंकित हो जाले.\nLast Updated : October 15, 2020, 15:06 IST\nBhojpuri: नहान, दान क पवित्र माघ महीना शुरू, जानीं खासियत\nBhojpuri में पढ़ें मलिकाइन के पाती-शराब पर सांसत में पड़ गइल बाड़े नीतीश कुमार\nस्‍वामी विवेकानंद के बारे में एगो घटना सुनीं. एगो पुस्तकालय से पढ़े खातिर ऊ हजार पेज के एगो किताब मंगवले. एक घंटा का बाद ऊ किताब पुस्तकालय में लौटा दिहले. पुस्तकालय के इंचार्ज (लाइब्रेरियन) चकित. अरे भाई स्वामीजी ई किताब पढ़ि लिहले का? स्वामी विवेकानंद के आदर से आजुओ स्वामीजी कहल जाला. एह लेख में भी अब उनुकरा बारे में स्वामीजी कहिके लिखल जाई. त किताब ले जाए वाला आदमी कहलसि कि हं, स्वामीजी कौनो किताब एक घंटा में पढ़ि लेले. लाइब्रेरियन कहले कि अरे भाई, ई किताब हमहूं पढ़ले बानी. हमरा त पढ़े में एक महीना लागल रहे. जबकि हम रोज एके डूबि के पढ़ीं. किताब जमा क के अगिला दिने लाइब्रेरियन स्वामीजी के निवास स्थान पर पहुंचले. स्वामी जी लाइब्रेरियन के बोलवले आ आवे के कारन पुछले. लाइब्रेरियन आपन उत्सुकता जाहिर कइले.\nस्वामीजी के आश्चर्य भइल. लाइब्रेरियन से कहले कि एमें आश्चर्य के कौन बाति बा? जब रउवां एह किताब के पढ़ले बानी त कौनो प्रसंग हमरा से पूछीं. लाइब्रेरियन संकोच करत कई गो प्रश्न पुछले. स्वामी जी किताब में छपल हू-ब-हू बात बता दिहले आ ओकर व्याख्या भी क दिहले. सांझि हो गइल रहे. लाइब्रेरियन जब अपना घरे लौटे लगले त रास्ता में स्वामीजी के एगो भूतपूर्व स्कूल टीचर मिलि गइले. जान- पहिचान के कारन हालचाल भइल. लाइब्रेरियन स्कूल टीचर से आपन आश्चर्य के बाति बतवले. स्कूल टीचर कहले कि स्वामीजी जब स्कूल में पढ़त रहले तबे से उनुका में ई गुण विकसित हो गइल रहे. दू सौ- चार सौ पेज के किताब पढ़ल उनुका खातिर दस मिनट के खेल रहे. एक बार जवन किताब पढ़ि लेले उनुका दिमाग में ऊ हमेशा खातिर अंकित हो जाले.\nस्वामीजी जब युवावस्था में अपना गुरु रामकृष्ण परमहंस के संपर्क में अइले त गुरु उनुका से भगवान के बारे में खूब रुचि से बात करसु. स्वामीजी के ओह घरी घर के दीहल नांव रहे नरेंद्र. स्वामीजी अपना गुरु से पुछले- “रउवां भगवान के देखले बानी?” रामकृष्ण परमहंस कहले- “हं देखले बानी. ठीक ओही तरे भगवान के देखले बानी जइसे तोहरा के देख तानी.” स्वामी जी पुछले- “हमहूं देखि सकेनी?” त गुरु कहले- “बिल्कुल देख सकेल. बाकिर ओकरा खातिर साधना करे के परी. ऊ साधना तोहरा के हम सिखाइब.” गुरु के देखरेख में स्वामीजी कठिन साधना कइलन आ भगवान के साक्षात दर्शन कइलन. स्वामीजी 11 सितंबर 1893 के दिने शिकागो (अमेरिका) में आयोजित विश्व धर्म सम्मेलन में जब भाषण दिहले त पूरा दुनिया में उनुकर चर्चा भइल.\nस्वामीजी अपना भाषण में कहले कि हमरा गर्व बा कि हम ओह धर्म के प्रतिनिधित्व करे आइल बानी जवन सहिष्णुता आ सार्वभौमिक स्वीकृति के पाठ पढ़ावेला. जवन कुल धर्म आ देश के सतावल लोगन के शरण देला. भगवद्गीता के उदाहरण देके कहले कि भगवान कृष्ण कहले बाड़े कि, जे हमरा लगे मन- प्राण से आवे के ठान लेले बा, चाहे ऊ कइसनो होखो, हम ओकरा लगे पहुंचि जानी. जइसे अलग- अलग नदी कहां- कहां से आके समुद्र में समा जाली सन, ओही तरे अलग- अलग धर्म के एक ही उद्देश्य बा- ईश्वर में मिलि गइल. धर्म के माने होला प्रेम, सौहार्द्र आ गरीब, लाचार के मदद. स्वामीजी के अपना देश भारत आ भारतीयता पर गर्व रहे. स्वामीजी के सबसे बड़ योगदान बा वेदांत दर्शन के आम आदमी के भाषा में व्याख्या.\nआज भी उनुकर स्थापित कइल- “रामकृष्ण मठ एवं मिशन”,“वेदांत सोसाइटी” आ उनुका भक्त लोगन के गठित संस्था- “विवेकानंद समिति”अमेरिका में पूर्ण सक्रिय बिया. अपना देश में भी ई कुल संस्था मूल वेदांत के व्याख्या प्रभावी ढंग से कर रहल बाड़ी सन. वेदांत सोसाइटी के स्वामी सर्वप्रियानंद के वीडियो आजुओ “यू ट्यूब” पर खूब देखल जाला. हालांकि वेदांत दर्शन के व्याख्या के शुरुआत आदि शंकराचार्य कइले. बाकिर 32 साल के उमिर में उनुकर देहांत हो गइल. ओही वेदांत परंपरा के आगे बढ़वले स्वामीजी. वेदांत के उनुकर बनावल संस्था दुनिया भर में फइला रहल बाड़ी सन. काहें से कि स्वामी विवेकानंद के 39 साल के उमिर में देहांत हो गइल. त ई दुनिया के सर्वश्रेष्ठ काम में से एगो बा. हमनी नियर साधारण आदमी जनबे ना करित कि वेदांत का कहाला आ वेदांत में का बा. वेदांत के व्याख्या का ह. एकर श्रेय स्वामी विवेकानंद के जाता.\nस्वामी विवेकानंद व्यक्तित्व बहुत आकर्षक रहे. विदेश में जब ऊ व्याख्यान देबे गइल रहले त एगो मेहरारू कहलस कि स्वामीजी हमरा से बियाह कलीं. स्वामी विवेकानंद कहले कि काहें? मेहरारू कहलसि कि हमरा रउरे नियर एगो बेटा चाहीं. त स्वामीजी कहले कि हम एगो सन्यासी हईं, तूं हमरे के आपन बेटा बना ल. आजु से तूं हमार महतारी भइलू आ हम तहार बेटा. समस्या हल हो जाई. ऊ मेहरारू निरुत्तर हो गइल. एहीतरे एगो अउरी घटना बिया. एगो धनी- मानी आदमी किहां ऊ कौनो काम से गइले. ओकरा बइठका (जवना के आजकाल ड्राइंग रूम कहल जाता) में बइठल रहले. धनी- मानी आदमी निराकार ब्रह्म के मानत रहे. ऊ साकार ब्रह्म के खूब खिल्ली उड़वलसि. ओकर इशारा स्वामीजी के ओर भी रहे कि स्वामीजी भी अपना गुरु के मूर्ति के पूजा करेले.\nऊ कहलसि कि माटी आ पत्थर के भगवान के रूप में पूजा त हास्यास्पद बा. माटी में भगवान बाड़े? जे अइसन करेला ऊ अज्ञानी बा. स्वामीजी ओकर बाति बड़ा शांति से सुनले. ऊ अदिमिया जहां बइठल रहे ओकरा पीछे के देवाल पर एगो बड़ आदमी के चित्र टांगल रहे. स्वामीजी पुछले कि ई केकर चित्र ह? ऊ आदमी कहलसि कि हमरा पिताजी के. त स्वामीजी कहले कि एह चित्र के उतारीं. चित्र उतारल गइल. स्वामीजी तर्क करे वाला आदमी से कहले कि एकरा पर थूकि दीं. ऊ आदमी खिसिया गइल. कहलसि कि स्वामीजी रउवां पागल हो गइल बानी का? हम अपना पिताजी के चित्र पर कइसे थूक सकेनी? स्वामीजी कहले कि महराज ई त एगो कागज पर बनावल रंगीन चित्र ह. ई त राउर पिताजी ना हउवन. त ऊ आदमी कहलसि कि हमरा पिताजी के चित्र हमार पिताजी के समान आदर के पात्र बा.\nत स्वामीजी कहले कि एही तरे माटी या पत्थर के मूर्ति भगवान के रूप मानि के भक्त पूजा करेले सन. जइसे ई चित्र रउरा पिताजी के प्रतीक बा आ ओतने आदर के पात्र बा, ओही तरे माटी चाहे पत्थर के मूर्ति भगवान के प्रतीक बा. एकर उपहास उड़ावल नादानी बा. भगवान त कण- कण में बाड़े. ई कहल कि हेइजा बाड़े आ हेइजा नइखन, अज्ञान बा. तर्क करे वाला आदमी स्वामीजी के सामने नतमस्तक हो गइल.\nTags: Bhojpuri Articles, Bhojpuri News, Swami vivekananda


नीक-जबून-5 – Anjoria\nरसियाव खाईं आ टन-टन काम करत रहीं\nआजु स्टाफ रूम में अपना गीत के एगो लाइन गुनगुनात रहीं-\n“ननदी का बोलिया में बने रसियाव रे.\nसरगो से नीमन बाटे सइँया के गाँव रे.“\nसाहा सर के जिग्यासा पर चर्चा शुरू हो गइल कि “रसियाव का हटे.” खीर के पुरान रूप कहिके ओकराके गइल-बीतल बतावल जात रहे. हमरा ई जमल ना. पहिले के बात आ परंपरा सभ आउटडेटेड कइसे हो जाई भाई ? चाउर में गुर डालिके सिंझावल जात रहे, ओमें दूध ना डलाइ. एकरे के रसियाव कहल जात रहे. सभसे बड़ आपत्तिजनक बात रहे ओह घरी दूध का अभाव के. अब ई कइसे मानि लिहल जाव ? आजु भलहीं गाँवो में दूध मिलल कठिन हो गइल बा, बाकिर पहिले त स्थिति उल्टा रहे. पहिले दूध-दही के कहाँ कमी रहे ? हम आपन पक्ष रखलीं आ कहलीं कि छठि में त खीर ना रसियावे के महातम हटे. अब त मिसिर जी बमकि गइले. ई कइसे रउँआ कहि सकींले ? गोस्वामीजी ऑक्सफोर्ड डिक्शनरी में रमल रहन. बन्न कइके ऊहो रस लेबे लगलन. हम कहलीं कि भाईजी हमार बचपन गाँवे में गुजरल बा. खरना में हम कबो खीर नइखीं देखले. हमनी किहाँ त रसियावे बनत रहे. जब बाहर–भीतर निकले-पइसे लगलीं त खिरियो (खीर भी) मिले लागल. हमरा त बुझाता कि लोग देखादेखी आ लोकापवाद से बाँचे खातिर खीर चला दिहले नाहीं त परंपरा रसियावे के बा.\nहमरा यादि बा, खरना में पहिल बार खीर खइले रहीं बोकारो थर्मल में त्रिपाठी जी किहाँ, बाकिर अलगा से प्लेट में परसाद कहिके जवन दिहल गइल रहे ऊ रसियाव रहे. ऊ परिवार आधुनिक रहे बाकिर परंपरा के भरपूर सम्मानो रहे ओहिजा. आँखि मूदिके कुछऊ सँकारे भा टरकावेवाला काम ओहिजा ना होत रहे. बड़ से बड़ आ छोट से छोटो बात पर जमिके बहस होई, सूक्ष्म बहस होई. हम कहलीं कि अभाव के बात त भुलाइए जाईं सभे. एकरा पीछे बिग्यान बा. दूध खाइ-पीके आराम करेके हटे. एहीसे दूध पीके जतरा ना कइल जाला. चिकित्सा बिग्यान का अनुसार बच्चन खातिर त ई ठीक हटे बाकिर बड़ लोग के सुपाच्य ना होखे. हमनी किहाँ बरती खा-पीके आराम ना करेलिन, आपन मए कामो निपटावत रहेलिन. ओइसहूँ बइठियो के रहेके होखे तबो दूधवाली खीर नुकसाने पहुँचाई, भलहीं बुझाउ भा नाहीं. रसियाव खाईं आ टन-टन काम करत रहीं, देंहि हलुक लागेले. लउकियो-भात का पाछा ईहे बिग्यान बा. गैस आ एसिडिटी खातिर लउकी रामबाण हटे. भात से गैस बनी आ लउकी ओकराके फरकावत रही आउर ऊर्जो बनल रही. धन्य रहन हमार पूर्वज, बात-बात में बिग्यान. हम त आजुओ कहबि कि लजाईं सभे मति कि रसियाव देखिके लोग रउँआ के गरीब आ पुरान बूझे लगिहें. लउकी-भात आ रसियाव के परंपरा के जिंदा रहे दिहल जाव. एही प लउकजाबरि, अलुमकुनी, गादा के दालि, महुआ के लाटा, बजड़ा आ जोन्हरी के चिउरी, साँवा के भाका, टाङुनि के लाई आ दरिया-दही पर बात चले लागल आउर हमार कुछ बंगाली मित्र कबो अचरज से आ कबो भकुआ के हमनीके देखे लगलन.\nभोजपुरी के पहिचान\nबाते बात में हमरा मुह से ‘फेड़’ निकलि गइल. सेन सर हँसले- ई फेड़ का हटे ? हम कहलीं कि हिंदी में पेड़ आ भोजपुरी में फेड़. भोजपुरी महाप्राण भाषा हटे. फेड़ माने झङाठ पेड़, बाकी सभ गाँछ-बिरिछ. ऊ चकइले आ कहले कि एहीसे नु भोजपुरिया लोग बरियार होलन. जब हम कहलीं कि भोजपुरी में ‘हाथी’ स्त्रीलिंग हटे आ ओकर पुलिंग रूप ‘हाथा’ त खूब जोर के हँसी भइल. हम कहलीं कि अतने ना हथंगो (हथंग भी) बाटे. अब कइसे बताईं कि भलहीं हमनी खातिर हिंदी लिखल-बोलल अब आसान हो गइल बा बाकिर भोजपुरी में सभ कुछ हिंदिए नियन ना होखे. हिंदी में ‘दही’ शब्द भलहीं पुलिंग होखे बाकिर भोजपुरी में स्त्रीलिंग बाटे, ई अलग बात बा कि दही पीयल ना जाय, सरपोटल जाले. एह तरह के अंतरे त भोजपुरी के पहिचान बा. आज-काल्हु लोगन का लागे लागल बा कि पहिले के लोग अनपढ़ रहन एहसे कहत रहन कि “आटा पिसावे जातनी, सातू पिसावे जातनी.” एहीसे अब तथाकथित नया पीढ़ी अब गेहूँ आ बूँट पिसावे लागल बिया.\n16 दिसंबर, 2016. काल्हुए व्हाट्सप पर एगो दुखद खबर मिलल रहे. आजु खोललीं त मन बइठि गइल. भोरहीं से आँखि पर कंट्रोल नइखे. ड्यूटी पर निकले के बा आ लेट हो रहल बा. कृपाशंकर उपाध्याय जी का चलि गइला से अइसन लागता जइसे भोजपुरी के एगो अध्याय बीत गइल. उहाँका लेखक ना रहीं, गायको ना आ नु रंगकर्मी बाकिर एह तीनों के उहाँसे जबर्दश्त ऑक्सीजन मिलत रहे, उहाँके जीवंत आ समरस क्रियाकलाप से पूरा समाज के ऊर्जा मिलत रहे. बलिया के बसुदेवा गाँव के रहीं आ पटना टेलिफोन भवन में काम करत रहीं. ससम्मान रिटायर हो गइल रहीं बाकिर हमरा से जब्बे मिलीं, कबो लगबे ना कइल कि रिटायर भइल बानी. ऊहे जज्बा, ऊहे जिंदादिली आ ऊहे दरियादिली. बरिसन बाद एह साल जून में कुछ दिन साथ रहेके मोका मिलल. मने ना होखे अलग होखेके. ‘फगुआके पहरा’ के दुसरका संस्करण में ऊहोंका आपन टिप्पणी दिहलीं, बहुत खुश होके. आजु जब उहाँके किताब भेंट कइके हमरा लागित जइसे हम जग जीत गइलीं, “बीत गइलीं” के खबर पर मन घुरियाइल बा. बिशवास नइखे होत आ करेजो डहकऽता. उहाँका गइला से हम अपना ताकत के एगो बड़हन हिस्सा खो देले बानी. ‘संसृति’ के दोसरका अंक के प्रकाशन से लेके लोकसंगीत के हमरा हर कार्यक्रम में उहाँके उपस्थिति कवनो ना कवनो रूप में जरूर रहल बिया. कॉलोनी के केहूके पीएमसीएच ले जा रहल बा लोग त अधरतियो खा काँचे नीनि से जगाके हमरा के उहाँका शामिल जरूर करत रहीं. व्यावहारिकता में अपने त अव्वल रहबे करीं, हमरो में ई गुन भरे से कबो चुकलीं ना. भोजपुर कॉलोनी के उहाँका जान रहीं, शान रहीं. आजु ओह नेह के दरियाव के इयाद से मन-प्राण भींज गइल बा. हमार एगो गजल उहाँके बहुत प्रिय रहे. आजु ओकर एगो शेर मन का जुबान पर त जइसे चिपकिए गइल बा –\nजिनिगी में दरद के बा लहबर लगा गइल.”\nउहाँके बार-बार परनाम करत हम सरधांजली दे रहल बानी.\nPrevious Post: किताबि आ पत्रिका के परिचय – 8\nNext Post: किताबि आ पत्रिका के परिचय – 9\n“सूतल सनेह आके के दो जगा गइल, राउर नीक-जबून नीके-नीके भा गइल। बहुत – बहुत बधाई।\nबड़ी निमन लागल राउर रसियाव .\nजहाँ तक हमरा याद बा हमार माई रसियाब ईख के पेरल रस और चाउर से बनावत रही. ओकरा में गुड़ ना पडे . शायद ओकरा के रसजाउर भी कहल जाला.\nलाउकी , चावल दूध में सींझा के मेथी के छौंका लगा दीं त लउकजाबर बन जाई .\nपरदेश में घर- गांव याद आ गोइल ;\nप्रणाम सिंह साहब,\nमन अगरा गइल राउर टिप्पणी पढ़िके। अब हम जहाँ रसियाव के चर्चा करबि, रउरा से प्राप्त जानकारी भी ओमें समाविष्ट रही। रसजाउर शब्द हमरा खातिर नया बा। हम हेठारि के हईं,एह से ऊखि के रस में बनवला के अवधारणा ना रहे।\nबहुते नीक बा,एके पूरा कइल जाऊ\nDr VIVEKANAND Tiwari


द ग्रेट हीरो हीरालाल पंकज केसरी दर्शकन पर जादू कर दिहले बाड़न – Anjoria\nभोजपुरी सुपर स्टार पंकज केसरी के एह साल रिलीज भइल पहिलका फिल्म “द ग्रेट हीरो हीरालाल” जवना तरह से बिहार में अपना सफलता के डंका बजवले बा तवन बेमिसाल बा. बिहार के पैंतीस सिनेमा घर में रिलीज ई फिल्म हर जगहा आपन सफलता के परचम फहरा दिहले बा. हमेशा से दर्शकन के चहेता स्टार रहल पंकज केसरी एक बेर फेरु दर्शकन के दिल जीते में कामयाब रहल बाड़े. एह फिल्म में उनुकर नायिका बाड़ी मोनालिसा. भोजपुरिया सिनेमा के परदा पर लमहर पारी के घोड़ा पंकज केसरी के कई गो अउरी फिल्म आ रहल बाड़ी सँ. “मोरा बलमा छैल छबीला” में पंकज केसरी रानी चटर्जी का साथ त “नथुनिया पे गोली मारे” में गुंजन पंत का साथ आ रहल बाड़े. ओकरा बाद “जुदाई, त्रिनेत्र, रिक्शावाला आई लव यू, जीजा जी के जय हो, साँवरिया लागी तोहसे लगन” वगैरह फिल्मन के कतार लागल बा. आजुकाल्हु पंकज केसरी अपना फिल्म “जुदाई” के प्रोमोंशन में लागल बाड़न जवना के निर्देशक हउवें विवेक कुमार राव.\nगरमा गरम केक बन गइल बाड़े राजीव दिनकर


भोजपुरी में पढ़ें: समाजवाद बबुआ धीरे धीरे आई...,केकरा फिकिर बा किसान के? | Socialism Parliament Farmers Bill Rajya Sabha Deputy Chairman Harivansh Bhojpuri nodakm– News18 Hindi\nकिसान बिल पर जवन कुल्हि संसद में देखे के मिलल हा, ओकरा बाद से जेतना चर्चा किसान बिल पर बा ओतने तरह के बात विचार राज्य सभा के उपसभापति हरिवंश जी आ समाजवाद के लेकर होत बा. बिहार चुनाव में इ सब केतना असरदार हो सकेला यही पर ये लेख में विचार बा.\nLast Updated : September 23, 2020, 22:39 IST\nआज गांव में बाड़ा हलचल रहे. बक्सर के किसान नेता रामसुमेर तिवारी फजिरे से नागा बाबा के दलान पर मंडली जमवले रहन. गांव भर के गिरहतन के बाबा के दलान पs बोलाहटा रहे. गाय-गेरु, सानी -पानी से फुरसत मिलल तs लोग बाबा के दलान पs जुटले. सब बेयादर के लोग आइल रहे. नाहिंयो तs करीबन चालीस अदमी ले जुटिइये गइल रहन. दरी-जाजिम बिछावल रहे. सभे बइठ गइल तs तेवारी जी कहले, किसान तs पहिलहीं से अधमरु रहन, अब जवनो तनी जान बांचल बा उहो छीने के तैइयारी बा. मोदी सरकार के अब इहे मंशा बा कि खेती करे वला लोगन के उपज के बाजिब दाम ना मिलो . मोदी के मोतिबक नया कानून बनी तs किसान सरकारी दाम पs धान-गेहूम ना बेंच पइहें. बड़का-बड़का कंपनी खेती में ढुक जाई अउर किसान कंपनी के मोहताज हो जइहें. एकर बिरोध बहुते जरूरी बा. ऐह से रउआ सभे से हथजोरी बा कि 25 तारीख के भारत बंद में शामिल होखीं जा. रामसुमेर तिवारी जेएनयू में पढ़ल रहन. आरा के कवलेज में पोरफेसर रहन. लेकिन एकदिन सब छोड़छाड़ के लाल झंडा उठा लेहलन.\nजनारदन महतो हाईअस्कूल में मास्टर रहन. छव बिगहा के गिरहतो रहन. रोज अखबार पढ़े के आदत रहे. उनका से बहस में केहू पार ना पवतs रहे. जनारदन मास्टर कहले, तेवारी जी रउआ ई कइसे कहत बानी कि मोदी सरकार अनाज के समरथन मूल्य खतम कर दिही ? आजे नू अखबार में छपल बा कि रबी के छव फसल के एमएसपी बढ़ा दिहल गइल बा. गेहूम, चाना, मसूरी, तोरी, जौव अउर रेपसीड के अबहीं बोआइयो नइखे शुरू भइल लेकिन एकर एमएसपी बढ़ा दिहल गइल. इहवां पढ़ल, बेपढ़ल सबे बइठल बा. ऐह से ई बतावल जरूरी बा कि एमएसपी के मतलब का हs. एमएसपी माने ऊ सरकारी दाम जवना से कम पs कवनो अनाज के खरीद ना कइल जा सकेला. हर अनाज के एगो सरकारी दाम होखी अउर एही दाम पर सरकार किसान से अनाज खरीदी. तेवारी जी, रउआ काहे सब कोई के भरमावतs बानी ? कौमनिस्ट अ समाजवादी लोग समाज के लड़ा के अ झूठा सापना देखा के बहुते नोकसान कइले बाड़े. एह लोग के राज करे के मौका मिलल तs का कइले ? किसान खुश हो गइले ? गोरख पांडे लिखले बाड़े-\nसमाजवाद बबुआ धीरे, धीरे आई\nपरसों ले आयी, बरसों ले आई\nसमाजवाद बुबुआ धीरे, धीरे आई\nजनारदन मास्टर तेवारी जी देने देख के कहले, रउए कहीं, का आ गइल समाजवाद ? केहू किसान के कबो सोचले बा ? मोदी के कनून बनइला से का फर्क पड़ी. बिहार में तs पहिलहीं से बजार समिति खतम बा. मोदी आज मंडी खतम करत बाड़े, नीतीश तs चौउदह बरिस पहिलहीं खतम कर दिहले. भारत बंद में बिहार के अनेरिये सानल जातs.\nबिहार में तs पहिले से मंडी खतम बा\nतेवारी जी एतना सुनs के पितपिता गइले. जनारदन महतो देने देख के कहले, देखीं मास्टर साहेब, अनाज खरीद के सरकारी दाम बढ़ाइये के का होई, जब कवनो किसान के एकर फैद ना मिली. एह साल बिहार में निमन धान के सरकारी रेट रहे 1835 रोपया कुंटल. धान बेचे खातिर करीबन साढ़े गेयारह लाख किसान आपन नांव लिखवले रहन. तीन महीना में बस पैंतालिसे हजार लोग आपन धान सरकारी रेट पर बेच पइले. पिछिला साल तs साढ़े गेयारह लाख में दूइए लाख लोग सरकारी रेट पs धान बेचले रहन. बिहार में सै में दसे किसान के सरकारी दाम के फैदा मिल पावेला. जनारदनो मास्टर ताव में आ के कहले, तs तेवारी जी अतना दिन से रउआ कहां रहीं ? बिहार के किसानन के धान एमएसपी पs बेचवावे खातिर काहे ने एक्को दिन मोर्चा रोपनी ? बिहार में किसान के हकमारी होता तs कंगरेस, कौमनिस्ट, राजद के लोग कहवां सूतल रहे ? एह बात पs काहे ना केहू लड़ाई लड़ल ? अब दिल्ली के बात पs बिहार में झंझट पसारला के का जरूरत बा ? कतनो कनूनबन जाए, जब ले लूट-खसोट ना बंद होई, किसान के दुख दूर होखे वला नइखे.\nबिहार में काहे बबाल बा?\nरामपुकार सिंह के गांव में बाड़ा मान आदर रहे. बोली-बचन अइसन रहे कि सब बेयादर के लोग उनकर इज्जत करत रहे. इंजीनियर रहन. लेकिन रिटायर भइले तs गांवही पs रहे लगले. ईमनदारी से रहले तs शहर में घर बनावे के बेंवत ना भइल. बहुते देर से ऊ तेवारी जी अउर मास्टर साहेब के बतकही सुनत रहन. रामपुकार सिंह गाला खंखरले तs नागा बाबा कहले, अब चुप रहs लोग, इंजीनियर साहेब कुछ कहल चाहत बाड़े. रामपुकार सिंह सबके देनेदेख के कहले, दिल्ली के घटना पs घनघोर पोलटिस हो रहल बा. राजसभा में जब किसानी के नया कानून बनावे खातिर बिल पास भइल तs बिरोधी दल के लोग हंगामा कर दिहले. राज्यसभा के उपसभापति हरिबंस जी के माइक तूर दिहल गइल, रूल बुक फार दिहल गइल. अब ई घटना के अपना-अपना तरीका से फैदा उठावे के कोशिश हो रहल बा. विरोधी दल जब संसद में फेल हो गइले तs अब किसान पs जुलुम के बात उठा के आंदोलन कइल चाहत बाड़े. दोसरा देने भजपा अउर जदयू अपना फैदा के फेर में बाड़े.\nदिल्ली में भले विपक्ष अबर अ लचार बा लेकिन बिहार में अइसन बात नइखे. बिहार में राजद सबसे बड़ पार्टी बा. ओकरा में हूब बा कि उ बिहार चुनाव में किसान हकमारी के मुद्दा बना सकेला. जदयू-भाजपा के मन में डर बा कि कहीं राजद किसान मुद्दा के गरमा ना देवे, एहसे पहिलहीं बात पलट दs. किसान मुद्दा के बेअसर करे खातिर अब जदयू-भाजपा के लोग हरिबंस जी के साथ भइल घटना के बिहार के इज्जत से जोड़ देले बा. अब ई बात के परचार कइल जा रहल बा कि हरिबंस प हमला बिहार के इजत पs हमला बा. राजद-कंगरेस के सांसद बिहार के बेइजती देखत रहले लेकिन कुछ कइले ना. तनी दम लेके इंजीनियर साहेब फेन कहले, सभे अपना-अपना फेर में बा. के बिहार विरोधी हs अउर के किसान विरोधी, अब रउए सभे विचार करीं. हमार तs इहे कहनाम बा कि केकरो किसान के फिकिर नइखे. एकरा बाद नागा बाबा सभ टोला के लोगन बिचार जान के कहले, केहू साथे कवनो बरियारी नइखे, जेकरा जवन निमन लागे उहे करे.\nBhojpuri Articles Bhojpuri News Farmers Farmers Bill rajya sabha


Malikayin ke pati Bihar By Election 2021 tejaswi And tej pratap yadav - Bhojpuri में पढ़ें मलिकाइन के पाती- बिहार उपचुनाव में तेजस्वी के तेज लउकल, बाकिर लालू के टोटरम काम ना आइल – News18 हिंदी\nBhojpuri में पढ़ें मलिकाइन के पाती- बिहार उपचुनाव में तेजस्वी के तेज लउकल, बाकिर लालू के टोटरम काम ना आइल\nबिहार में असेमली के दू सीट पर भइल उपचुनाव में जीत-हार अपना जगहा बा, बाकिर एगो बात साफ झलकत बा कि तेजस्वी जादो के तेज कम नइखे भइल. कांगरेस से नाता तूरल जरूर ललटेन के महंग पर गइल. लालू जादो के टोटरमो कवनो कामे ना आइल.\nLast Updated : November 03, 2021, 18:20 IST\nपांव लागीं मलिकार ! बिहार में असेमली के दू सीट- कुसेसर स्थान आ तारापुर के उपचुनाव में नीतीश कुमार के तीर निशाना पर लाग गइल. कुसेसर स्थान में त नीमन वोट से तीर छाप के कंडिडेट जीत गइले. डूबत-उतरात तारापुर में भी तीर के कामयाबी मिल गइल. बाकिर एगो बात साफ-साफ ई लउकता मलिकार कि ललटेन छाप के नेता तेजस्वी जादो के ताकत हारला के बादो कम नइखे भइल. इहो साफ कहल जा सकेला कि ललटेन अकेले चार दल से बनल एनडीए के मोकाबिला क के एतना वोट ले लिहलस. हाथ छाप से साथ ना छूटल रहित त तारापुर के सीट पक्का ललटेन छाप के मिल जाइत. एह से कि कांग्रेस के करीब 3590 वोट तारापुर में मिलल बा. तीर छाप के कंडिडेट राजीव सिंह 3852 वोट से जीतल बाड़े. एक संगे ललटेन आ हाथ रहित त नीतीश के खेल बिगड़ सकत रहे. पांड़े बाबा काल्ह टीवी तर से भर दिन उठनी ना. भोरहीं सात बजे से सांझ ले उहां के घर के टीवी पर खबर चलते रह गइल. सांझ के बेरा उहां के दुअरा कउड़ा पर जब लोग के जुटान भइल त उहां के भर दिन के खबर सुनावत रहनी. हमहू ओह बेरा संझवत देखावे दोगहा में आइल रहनी त थोड़ देर रुक के सुन लिहनी.\nपांड़े बाबा बतावत रहुवीं कि देस के चौदह राज्य में 29 गो असेमली आ तीन को लोकसभा सीट पर उपचुनाव भइल रहल हा. उपचुनाव पर सभकर नजर रहल हा. एह से कि अगिला साल पांच स्टेट में असेमली चुनाव होखे वाला बा. उपचुनाव के रिजल्ट से अंदाजा लगावल जा सकेला कि पाबलिक के मूड कइसन बा. डीजल-पेटरौल, गैस जइसन जरूरत के हर चीज के महंगाई के केतना असर वोट पर परी. कवन पाटी केतना पानी में बा. इहे कुल्ह जाने-समझे खातिर जेतना लोग बेचैन रहल हा, ओतने सगरी पाटी में बेचैनी रहल हा. पांड़े बाबा कहत रहुवीं कि फूल छाप आ ओकरा संगे रहे वाली पाटी अबहियो बेसी सीट जीतले बाड़ी सन, बाकिर हाथ छाप के भाग भी अबकी चमकल बा. अब ओकरा के कम ना कूतल जा सकेला. हिमाचल में असेमली के तीनू सीट कांग्रेस जीत गइल बिया. ओइजा कांगरेस आपन दूगो सीट बचवले त बड़ले ही बिया, फूल छाप पाटी के एगो सीट भी झटक लिहले बिया. मंडी लोकसभा के सीट भी हाथ छाप फूल छाप से छीन लिहले बिया. हिमाचल में फूल छाप पाटी के सरकार बिया. उहवां त फूल छाप खातिर खतरा के घंटी टुनटुना गइल बा. बंगाल में चार सीट पर चुनाव भइल रहल हा. चारू पर ममता दीदी के लोग जीत गइल बा. उहवां त ई होखहीं के रहल हा.\nबिहार के बतकही पांड़े बाबा करत रहुवीं कि नीतीश कुमार के तीर एह से चूके वाला ना रहल हा कि जवना दू सीट पर उपचुनाव भइल हा, ऊ पहिले उनहीं के रहे. ललटेन जवनी गंतिया तारापुर में पिठिअवले रहल हा, ओह से केतने लोग के सांस अंटकल रहे. एको सीट हारला के माने नीतीश कुमार के फजीहत मानल जाइत. बाकिर उनकर लाज बांच गइल. ई जरूर बा कि उनकर ताकत कम होत जाता. ललटेन के नेता तेजस्वी उनका के रगेदले चल रहल बाड़े. एह चुनाव में अकेले लड़ के ऊ आजमा लिहले कि केहू संगे रहे भा ना, उनका पाटी के कूबत कम नइखे.\nपांड़े बाबा एगो अउरी बात कहत रहुवीं कि एह उपचुनाव से ई बात साफ हो गइल बा कि अगिला साल पांट स्टेट में होखे वाला असेबली चुनाव में विरोधी लोग जदि एक हो गइल त फूल छाप के पानी पिया दी. सबसे बड़ स्टेट यूपी बा, जहवां 2017 के चुनाव में फूल छाप के 39 परसेंट वोट फूल छाप के मिलल रहे. ओकरा में सात-आठ परसेंट के कमी भइल त फूल छाप पाटी हवा हो जाई. एकरा खातिर विरोधी लोग के एक भइल जरूरी बा. मायावती के हाथी छाप पाटी आ अखिलेस के साइकिल छाप पाटी अबे आपन-आपन राह पर चलत बाड़ी सन. हाथ छाप अलगे ताल ठोक रहल बिया. केजरीवाल के आम आदमी पाटी आ ममता दीदी के टीएमसी भी किस्मत आजमावे खातिर यूपी में उतरे के तैयारी में बा. साइकिल के असली वोट अहीर आ मायावती के दलित लोग ह. मुसलमान वोट जेकरा संगे एकमुश्त जाई, ऊ बाजी मार सकेला. बाकिर मुसलमान वोट बांटे खातिर केजरीवाल, ममता दीदी, ओवैसी अलगे आहुंड़ कुंचले बा लोग. एह तरे के बंटवारा भइल त फेर फूल छाप के रोकल मुसकिल होई.\nपांड़े बाबा इहो कहत रहुवीं कि बिहार में रामविलास पासवान के बेटा चिराग के पाटी लोजपा (रामविलास), पप्पू जादो के जाप आ कांग्रेस के त बिहार में पहिलहीं से तय रहल हा कि एकनी का खाली वोट कटिहें सन. ऊ चाहे तीर छाप के वोट होखे भा ललटेन छाप के. एकर नतीजा भी सामने बा. दूनू के भद पिटा गइल. तारापुर असेमली सीट चिराग पासवान के जमुई लोकसभा सीट में आवेला. ओइजा तीर छाप के कंडिडेट राजीव सिंह बाजी मार लिहले. उनका 78966 वोट मिलल त ललटेन छाप कंडिडेट अरुण कुमार साह के 75145 वोट. जीत-हार के अंतर 3821 वोट के रहल. 2020 के असेमली चुनाव में तीर छाप से खड़ा भइल रहले मेवालाल चौधरी. उनका 64468 वोट मिलल रहे. ललटेन छाप से दिव्या प्रकाश रहली. उनका 57243 वोट आइल रहे. ओह बेरा 7225 वोट से तीर छाप के मेवालाल चौधरी जीतल रहले. उप चुनाव में जीत-हार के फरक घटल बा. ललटेन तब हाथ छाप के संगे रहे. अबकी ललटेन छाप हाथ के साथ छोड़ दिहलस. हाथ छाप के त जीते के उमेद कबो ना रहे. 3590 वोट ऊ जियान क दिहलस. अगर ललटेन के संगे रहल रहित त उमेद रहल हा कि तारापुर सीट ललटेन के मिल जाइत.\nकुसेसरस्थान सीट पर कांग्रेस और चिराग पासवान के पार्टी लोजपा (रामविलास) लड़ाई में भलहीं ना रहल, बाकिर ललटेन के बाजा बजावे में एकनी के बड़ भूमिका हो गइल. लोजपा (रामविलास) के कंडिडेट अंजू देवी के 5623 वोट मिलल आ कांग्रेस कंडिडेट के 5602 वोट. ललटेन के कंडिडेट गणेश भारती 47184 वोट पवले. तीर छाप के अमन भूषण हजारी के 59882 वोट मिलल बा. करीब 12 हजार वोट से तीर छाप जीतल. हाथ छाप आ लोजपा (रामविलास) के हेलीकाप्टर अगर ललटेन के संगे रहित त खेल पलट सकत रहे. एह से कि दूनू 11225 वोट जियान क दिहली सन.\nपांड़े बाबा कहत रहुवीं कि जवनी गंतिया बिहार में वोरोधी दल के महागठबंधन 2020 के चुनाव में एक होके लड़ल रहे, ओइसन गठबंधन अगर बाकियो स्टेट में बन जाव त फूल छाप के हवा बिगड़ जाई. बाकिर कहाउत कहल जाला नू कि बेंग कबो तराजू पर ना जोखा सकेले सन, उहे हाल विरोधी पटियन के बा. ई एक होइए ना सकेली सन.\nकाल्ह देवराई ह. लड़िका खूबे मुंह बनवले हां सन, बाकिर अबकी कवनो पड़ाका कीने से मना क दिहनी हां. दीया दस गो माटी के कीन लेले बानी, उहे बारेब. बेसी दीया बारे के हिम्मते नइखे परत मलिकार. तेल एतना महंग हो गइल बा कि तरकारी छेंवके के बेरा सोचे के परत बा. ठंडा सांझ से भोर ले परे लागल बा. रजाई निकाल के सुखा लिहले बानी. छठ में रउरा आवे के कहले रहनी. आयेब त हमरा खातिर एगो ऊनी चदरा लेले आयेब. लइकवन के कपड़ा एही जा किनाई. काहें से कि अब ओकनी के बड़ हो गइल बाड़े सन. नाप देख के कीने के परी. दवाई टाइम पर खात रहेब.\n(ओमप्रकाश अश्क स्वतंत्र पत्रकार हैं. आलेखे में व्यक्त विचार उनके निजी हैं)\nTags: Bhojpuri News, Bihar election


खबर भोजपुरी में (बियफे, 15 जनवरी 2015) – टटका खबर\nखबर भोजपुरी में (बियफे, 15 जनवरी 2015)\nमकर संक्रान्ति के पर्व खिचड़ी का दिने सगरी पाठक-पाठिका परिवार ला मंगल कामना.\n(बुध, 14 जनवरी के खबर)\nकाला हिरण के मारे का मामिला में सुप्रीम कोर्ट से आजु सलमान खान के कवनो रियायत ना मिलल. अब ऊ शूटिंग करे ला विदेशो ना जा पइहें.\nपता ना सचहू बुखार रहे कि बुखार के बहाना, बाकिर नीतीश कुमार बुध का दिने लालू का डेरा पर दही चूड़ा खाए ना अइलन. भोज में सभे चहुँपल बाकिर उहे ना अइलन जिनकर सबले बेसी इंतजार रहुवे. शरद यादव, केसी त्यागी आ मुख्यमंत्री जीतन राम माँझी चहुँपलन बाकिर नीतीश नाहिये ना नाहिये अइलन. बाद में लालू बीमार नीतीश के मिजाज पूछे उनका डेरा पर गइले आ भेंट कइला का बाद कहलन कि अब ओह लोग के बीच नजदीकी आइल बा. ओने दिल्ली में प्रधानमंत्री नरेन्द्र मोदी केंद्रीय मंत्री रामविलास पासवान के डेरा पर दिहल चूड़ा दही भोज में शामिल भइलन.\nउन्नाव जिला में गंगा नदी के परियार घाट का लगे नाहियो त सवा सौ लाश पानी में बहत मिलल बा. सरकार एह लाशन के पहचान करावे के कोशिश करत बिया बाकिर लाशअतना सड़ गल गइल बा कि चिन्हल मुश्किल लागत बा.\nलखनऊ में जहरीला शराब पीके मरे वालन के गिनिती 43 हो गइल बा आ ई गिनिती अबहीं अउरिओ बढ़े के अनेसा बा.\nकांग्रेस आपन महासचिव रहल अजय माकन के दिल्‍ली विधानसभा चुनाव में सदर बाजार सीट से उतारे के फैसला कइले बिया. सांसद रहल महाबल मिश्रा द्वारका से चुनाव लड़ीहें. भाजपा के सूची बुधो का दिने जारी ना हो सकल.\nचुनाव के दौर आवते आआपा का तरफ से आरोप लगावे के सिलसिला जारी हो गइल बा. बुध का दिने केजरीवाल भाजपा नेता सतीश उपाध्‍याय पर बिजली कंपनियन से सांठगांठ राखे के आरोप लगवलन त सतीश उपाध्याय कहलन कि चौबीस घंटा का बीच केजरीवाल एकर सुबूत देस ना त ऊ केजरीवाल पर आपराधिक मानहानि के मुकदमा दायर करीहें.\nदिल्‍ली में विधानसभा चुनाव खातिर अधिसूचना बुध का दिने जारी हो गइल. अब 21 तारीख ले परचा दाखिल हो सकी आ 24 तारीख ले वापस लिहल जा सकी. चुनाव7फरवरी के होखे वाला बा. वोट के गिनिती 10 फरवरी के करावल जाई.\nवाराणसी में पाइप लाइन से घरे-घरे रसोई गैस चहुँपावे के योजना बनावल जात बा. एह खातिर वाराणसी में एगो डिपो बनावल जाई जहाँ से गैस के सप्लाई दिहल जाई.\nजौनपुर मेडिकल कॉलेज के भवन बनावे ला राज्य सरकार 554 करोड़ 16 लाख रुपिया के मंजूरी दे दिहले बिया आ अगिला साल ले जौनपुर मेडिकल काॅलेज बन के तइयार हो जाई.\nजहानाबाद नरसंहार के सगरी 24 आरोपियन के अदालत से रिहा होखे का विरोध में भाकपा बिजार में 16 तारीख के विरोध दिवस मनाई.\nकैमूर जिला के दुर्गावती इलाका के हेनौती डीह का लगे आजु कुछ बदमाश एगो नवही के गोली मार के मुआ दिहले.\nसारण जिला के परसा बाजार इलाका से पुलिस बुध का दिने एगो गाड़ी से 30 किलो गांजा का साथे तीन गो तस्करन के गिरफतार क लिहलसि.\nनरेन्द्र मोदी से आपन तुलना करत बिहार के मुख्यमंत्री जीतन राम माँझी बुछ का दिने कहलन कि मोदी के 13 बरीस मिलल गुजरात के बनावे में. अगर माँझी के तेरहो महीना मिल जाव त बिहार के काया कल्प करा दीहें.\nपाकिस्तान के क्वेटा शहर के एगो आतंकवाद रोधी अदालत में पाकिस्तान के राष्ट्रपति रहल परवेज मुशर्रफ पर बलूच नेता नवाब अकबर खान बुग्ती के हत्या का मामिला में बुध का दिने आरोप तय हो गइल.\nतेल के लगातार गिरत दाम आ विकसित देशन में ब्याज दर में आवत गिरावट के फायदा भारत के मिली आ एकर विकास दर अगिला साल7फीसदी के हो सकेला. ई अनुमान लगवले बावे विश्व बैंक.\nलोकसभा चुनाव 2009 का बेरा आचार संहिता लंघला के एगो मामिला में बुध का दिने रामपुर के अदालत भाजपा नेता आ केंद्रीय अल्पसंख्यक कल्याण अउर संसदीय कार्य राज्यमंत्री मुख्तार अब्बास नकवी समेत 19 जने के एक साल के जेल के सजा सुना दिहलसि. हालांकि सगरी लोग के बाद में जमानत पर रिहो क दिहल गइल.\nपिछला नौ बरीस से इटली के राष्ट्रपति रहल जॉर्जियो नेपोलिटानो बुध का दिने अपना पद से इस्तीफा दे दिहलन.\nरक्षा मंत्री मनोहर पर्रिकर मंगल का दिने कहलन कि डीआरडीओ के प्रमुख अविनाश चंदर के कार्यकाल पहिलही खतम हो चुकल रहुवे एही से उनका के हटावल गइल आ अब कवनो युवा वैज्ञानिक के एकर कमान सँउपल जाई. बतावल जात बा कि मशहूर परमाणु वैज्ञानिक शेखर बसु के ई जिम्मेदारी दिहल जा सकेला.\nबुध का दिने फेरू मुंबई शेयर बाजार में गिरावट दर्ज भइल आ सेंसेक्स में 79 अंक आ निफ्टी में 22 अंक के गिरावट का साथे बाजार बंद भइल.\nएह साल के साहित्य अकादमी पुरस्कार संस्कृत विद्वान प्रभुनाथ द्विवेदी के उनकर किताब ‘कनकआलोचना’ खातिर दिहल गइल बा.\nबुध का दिने सिडनी में सानिया मिर्जा आ रोहन बोपन्ना अपना-अपना जोड़ीदारन साथे एपिया इंटरनेशनल टेनिस टूर्नामेंट के सेमीफाइनल में जगह बना लिहले.\nबिहार के राजधानी पटना आ अगल बगल के इलाका में अगिला दू तीन दिन ले जाड़ के इहे हाल बनल रही. हालांकि बुध का दिने घाम निकलला से कनकनी में कमी भइल बा. पुर्वांचलो में दिन भर घाम निकलल आ साँझ बेरा के तापमान सुधरल लागल.\nपन्द्रहे जनवरी के तारीख रहे जब साल 1934 में बिहार में बड़हन भूकंप आइल रहुवे जवना में नाहियो त बीस हजार लोग के जान चल गइल रहे.


अब नेतागिरी करीहें निरहुआ – Anjoria\nसिनेमा भोजपुरी के जुबली स्टार दिनेश लाल यादव “निरहुआ’’ अब नेतागिरी करीहें. यू. पी. समेत देश के पाँच गो राज्यन में चुनावी सरगर्मी खतम होखला का बाद अब निरहुआ चुनावी शंखनाद करीहन. सोचत होखब कि चुनाव त बीत गइल अब कवना बाति के शंखनाद. त जान लीं कि निरहुआ के चुनावी शंखनाद जनता का मैदान में ना, बलुक सिनेमा के परदा पर होखे जा रहल बा.\nअपना आवेवाली फिलिम “गंगा देवी’’ में निरहुआ के नेतागिरी करत देखीहें दर्शक. निरहुआ समाज के भठियरपन आ मौजूदा राजनीतिक हालात के पर्दाफाश करीहें एह फिलिम में. आ उनुकर नायिका बाड़ी पाखी हेगड़े. एह फिल्म में अमिताभ बच्चन, जया बच्चन, गुलशन ग्रोवर जइसन दिग्गज कलाकारो नजर अइहें.\nबकौल निरहुआ उनुकर दिलचस्पी शुरूवे से राजनीति में रहल बा आ देश सेवा खातिर मौका मिले त ऊ असलियो जिनिगी में नेतागिरी कर सकेले.\nनिर्माता दीपक सांवत के एह फिल्म के निर्देशक अभिषेक चंडडा हउवन.


टटका खबर, बियफे, ८ जुलाई – Anjoria\nजुलाई 8, 2010 news in bhojpuri, टटका खबर, भोजपुरी फिल्म\nदस साल में पहिला बेर काश्मीर में सेना के मार्च करे के पड़ल\nकाश्मीर के अलगाववादियन का बहकावा में आइल काश्मीरियन का उत्पात का मारे काश्मीर घाटी में कई जगहा कर्फ्यू लगाव के पड़ल बाकिर ओकनी के उत्पात कम ना भइल. मजबूरन सरकार के ओहिजा सेना के बोलावे के पड़ल आ अब सेना काश्मीर घाटी में जगहे जगहे मार्च कर रहल बिया. केन्द्रीय गृहमंत्री पीसी चिदम्बरम सभका के चेतवले बाड़न कि अपना लड़िकन के घर में सम्हार के राखऽ लोग. बाहर निकल के उत्पात करीहें सँ त परिणाम खराब होखी. केन्द्र इहो कहले बा कि जबले जरुरी बुझाई तबले सेना ओहिजा रही.\nछत्तीसगढ़, झारखण्ड, आ उड़ीसा में नक्सली उत्पात\nअपना ४८ घंटा का भारत बंद का दौरान नक्सली उत्पाती छत्तीसगढ़, झारखण्ड, आ उड़ीसा में आफत बरसावत बाड़न स. छत्तीसगढ़ का दांतेवाड़ा में एगो कांग्रेसी नेता का घर पर हमला कर के दू आदमी के जान ले लिहले बाड़न स आ दू जने गम्हीराह घवाहिल भइल बाड़े. कुकोन्डा थानो पर हमला कइले बाड़न स. पुलिस छह गो नक्सलियन के मार गिरावे के दावा कइले बिया बाकिर ओकरा लगे देखावे खातिर कवनो लाश नइखे. उड़ीसा के केवनझार में एगो थाना आ एगो वनविभअग कार्यालय पर हमला कइले बाड़न स. झारखण्ड में हेहेगरा रेलवे स्टेशन पर हमला भइल बा.\nपारिवारिक दरिंदगी के रोके खातिर केन्द्र सरकार कानून बनावल चाहत बिया\nबाकिर हर बात के वोट में होखे वाला नफा आ नुकसान से तोले का आदत का चलते मंत्रिमण्डल में एह बात पर सहमति नइखे बन पावत. अब एगो मंत्रीसमूह बनावल गइल बा जवन पारिवारिक दरिंदगी का चलते होखे वाला मौतन के रोके खातिर करे वाला उपाय पर विचार करी आ राज्य सरकारनो के विचार जाने के कोशिश करी. एक विचार इहो बा कि जवन पंचायत अइसनका आदेश देव ओह पूरा पंचायत के हत्या के मुख्यारोपी मानल जाव आ ओह लोग के फाँसी तक के सजाय दिआवे खातिर कानून में संशोधन कइल जाव.\nपूर्वांचल में सूखा ओने पश्चिमी यूपी में बाढ़ के खतरा\nमानसून पुर्वांचल ले महटिया के आगा बढ़ गइल आ एहिजा के लोग बरखा खातिर तरसत बा. धान के बिया तक नइखे पड़ सकल काहे कि लेव लगावे लायक बरखे ना भइल. ओने यमुना नदी में पानी का बढ़ला का चलते पश्चिमी यूपी दस गो जिलन में बाढ़ के खतरा के चेतावनी दिहल गइल बा.मौसम विभाग अबहियो उमेरद लगवले बा कि दू तीन दिन में पूर्वांचलो में बरखा होखे लागी.\nआलाकमान का मर्जी का खिलाफ जगन के दौरा चालू बा\nकांग्रेस के आलाकमान आंध्र के पूर्व मुख्यमंत्री राज शेखर रेड्डी के बेटा जगन मोहन रेड्डी अपना पिता का जनम दिन का मौका पर राज्य में तीन दिन के दौरा करत बाड़े. दौरा के पहिलका दिने फलकनुमा एक्सप्रेस से इच्छापुरम जिला में चहुँपला पर उनकर भव्य स्वागत भइल. ऊ दू जगहा अपना पिता के मूर्तियन के उद्घाटनो कइले. अब देखल जाव आलाकमान उनकर का बिगाड़ लेत बा.\nकानपुर आईआईटी के उपग्रह जल्दिये अन्तरिक्ष में\nकानपुर आईआईटी के बनावल उपग्रह जुगनू के इसरो के वैज्ञानिक परीक्षण का बाद अंतरिक्ष में भेजे के सलाह दे दिहले. पहिला बेर एह माइक्रोसेटेलाइट के भारतीय तकनीक से अंतरिक्ष में स्थापित करावल जाई. पहिले कनाडा के तकनीक इस्तेमाल होत रहल हा जवना खातिर ओकरा वैज्ञानिक के बोला के ओकर सेवा लेबे के पड़त रहुवे. अब ओकर जरुरत ना पड़ी. एह सेटेलाइट के वजन बहुते कम बा आ ई दिन भर में धरती के चौदह पन्द्रह चक्कर लगाई. एह दौरान ऊ रोजाना कानपुर आईआईटी के नियन्त्रण केन्द्र का संपर्क में आवल करी. जुगनू के काम खेती बाढ़, गंगा नदी के बहाव के दिशा वगैरह के जानकारी दिहल रही.\nपूर्व विधायक कपिलदेव के हत्यारा समर्पण कइले सँ\nमऊ के पूर्व विधायक कपिलदेव आ उनका ड्राइवर के दिन दहाड़ा हत्या करे के आरोप लखनऊ का मानवाधिकार आयोग में जस्टिस विष्णु सहाय का सोझा दू गो युक सकार लिहले. कहले सँ कि पुलिस ओकनी का पाछा पड़ल बिया आ फर्जी मुठभेड़ देखा के मार दी. ओहमें से एगो अंकुर राय बतवलसि कि साल २००१ में कपिलदेव ओकरा बाप रामदरस राय के जान ले लिहले रहले आ ओकरे बदला लेबे खातिर ऊ ई हत्या कइलस.\nछोटहन बात पर पटना बीएन कालेज में बवाल\nबीएन कालेज के एगो छात्र राहुल का मोटर साइकिल से एगो दसरा छात्र के चोट लाग गइल. बात बढ़ल त राहुल ओकरा के पीट दिहलसि. राहुल का साथे दूगो ओकर दोस्तो रहले सँ. पिटाई खात छात्र हल्ला मचवलसि त होस्टल से निकल के आइल छात्र राहुल आ ओकरा दुनु साथियन के जम से धोआई कर दिहले. बाद में पुलिस चहुंपल आ पूरा होस्टल के तलाशी लिहलस बाकिर कवनो गैरकानूनी सामान ना मिलल. बवाल करे वाला छात्र पहिलही भाग चुकल रहले.\nरामविलास पासवान के केन्द्र में मंत्री बने के बात महज एगो अफवाह\nलोजपा का तरफ से सफाई दिहल गइल बा कि रामविलास पासवान केन्द्रीय मंत्रीमण्डल में शामिल नइखन होखत. ऊ राज्यसभा में सरकार का विरोध में बईठिहन. इहो कहल गइल बा कि लोजपा के कांग्रेस का साथे कवनो तरह के गठबन्धन अबही नइखे भइल आ ई सब र्यूमर स्प्रेडिंग सोसाइटी आर एसएस के काम हऽ.\nफीफा वरल्ड कप के मैचन के परिणाम बतावे में एगो आक्टोपस अतना सही साबित हो रहल बा कि कुछ लोग ओकरा के आकल्टोपस बाबा कहे लागल बाड़न. अपना एक्वेरियम में ऊ दू गो बक्सा में जवना पर बइठ जाला तवना के जीत हो जाला. अबही ऊ एको बेर गलत साबित नइखे भइल. काल्हुओ का सेमी फाइनल में ऊ स्पेन के बक्सा चुनलस त जापान के टीम आ समर्थक एह बात के माने के तइयार ना भइलन बाकिर अन्त में परिणाम उहे निकलल आ स्पेन जर्मनी के एक गोल से हरा दिहलस. अब फाइनल में स्पेन आ हालैण्ड का बीच मुकाबिला होखी. देखल जाव ओह दिन आक्टोपस बाबा का कहत बाड़े. सट्टेबाजी करे वाला लोग आक्टोपस बाबा पर नजर राखो.


झड़ुआवल आ बहारल के चरचा (बतकुच्चन – 175) – Anjoria\nपिछला अतवार के बाबा लस्टमानंद से भेंट हो गइल. बाबा के आदेश भइल कि हम बतकुच्चन में झाड़ू पर चरचा करीं. बाबा के त ना बतवनी बाकिर रउरा के बता देत बानी कि पिछला साल अगस्त में एगो कड़ी में एकर चरचा कइले रहीं. आजु ओकरे में कुछ बात फेरू दोहरा देत बानी. बड़ बूढ़ के आदेश हमेशा सिर माथे राखे के संस्कार मिलल बा हमनी के.\nहँ त पहिले झाड़ू आइल कि पहिले झाड़? झाड़ शब्द से झाड़ू बनल कि झाड़ू से झाड़? छोट पौधन के शाखा के झाड़ कहल जाला आ ओही झाड़ से झाड़ू बनेला. हालांकि जवन नारियल वाला झाड़ू होला तवन त पतई से निकलेला. बाकिर झाड़े के काम आवे का चलते उहे झाड़ू हो गइल. एगो झाड़ू कूंची होला. कूंची माने कि ब्रश. मुलायम पतइयन के रेशा से बनावल झाड़ू के कूंची कहल जाला. अइसहीं खरहरा होला. रहर के झाड़ से खरहरा बनेला आ ओकरो से झाड़े के काम लिहल जाला. खरहरा एगो अउरी चीझु के कहल जाला जवना से घोड़ा के पीठ रगड़ल जाला. गाँव देहात में सहन भा माटीवाला आंगन झाड़े खातिर रहर के डंठल से बनल खरहरा के इस्तेमाल होला जवन माटी त ना बहारे बाकि सब गंदगी कूड़ा करकट जरुर बहार देला. ओह से महीन सफाई करे के होखे त झाड़ू लगा लीं आ ओहू ले महीन करे के होखे त कूंची. बाकिर एह बीच बहरनी छूटल जात बा. बहरला से निकलल कूड़ा करकट के बहारन कहल जाला आ ओकरा के निकाले वाला साधन होले बहरनी.\nतब हम इहो कहले रहीं कि, बहारल आ झड़ुआवल एके काम होखला का बावजूद दू तरह के भाव जतावेला. गलतबयानी करे वाला भा गलत काम करे वाला आदिमी के झड़ुआवल जा सकेला, बहारल ना. शायद एह से कि झड़ुअवला का बाद झड़ुआवल आदिमी का मन में आनन्द ना जागे. बाकिर घर आँगन त झड़ुआवल ना जाय, झाड़ल जाला. एहसे साफ बा कि झाड़ल आ झड़ुअवला में फरक होला.\nहँ, इहो माने में हमरा कवनो उरेज नइखे कि झाड़ू के इतिहास हमरा नइखे मालूम आ बाबा लस्टमानंद हमरा से झाड़ू के इतिहासो जानल चहले. कब झाड़ू बनल, कब के पहिला बेर झाड़ू चलावल एह सवाल के जवाब में हम बस कवनो कवि के कहल बात दोहरा सकीलें कि ‘वियोगी होगा पहला कवि आह से उपजा होगा गान’. खेले खेल में कवनो लड़िका कवनो झाड़ उठा के जमीन पर खेलल होखी आ बाप महतारी जब देखले कि एकरा से जमीनो साफ हो गइल त फेर ऊ ओकरा के अपना लिहले होखीेंहे. तब कवनो पेटेन्ट त मिलत ना रहे कि उ झाड़ू के पेटेन्ट करा लेतें. से झाड़ू के इतिहास ना त लिखा पावल ना केहू पढ़ पावल.\nबाबा मोदी के झाड़ू के चरचा त कर गइले बाकिर उनुका फाउन्टेनपेन के चरचा ना कइलें. लाख ना त कुछ हजार के जरूर होखी उ कलम आ ई दाम हम मोदी के कलम के नइखीं बतावत ओह कलम के बतावत बानी. मोदी के कलम नीलामी पर चढ़े त हो सकेला कि कुछ करोड़ में बिका जाव. जइसे कुछ बरीस पहिले दिदिया के पेंटिंग बिकाइल रहे कुछ करोड़ में. कहले गइल बा कि हीरा के दाम पारखी बता सकेला दोसर केहू ना. ओही तरह एगो झाड़ू लेके केजरीवालो चलल रहले आ एगो झाड़ू ले के मोदी. मोदी के जागल भा ना बाकिर झाड़ू के त भाग जरूरे जाग गइल बा.\nPrevious Post: टटको में टटका खबर : 26 अक्टूबर 2014, अतवार\nNext Post: फेसबुक से फेस चमकावे के हुनर बखानत कहानी


‘‘बनारसवाली’’ बन गइली शुभी शर्मा – Anjoria\n‘‘बनारसवाली’’ बन गइली शुभी शर्मा\nसिनेमा भोजपुरी के चर्चित अदाकारा शुभी शर्मा के हाल ही में ‘‘बनारसवाली’’ फिलिम ला साइन कइल गइल बा. सिने विजन के बैनर तले बनत एह फिलिम में शुभी के नायक बाड़न सुपरस्टार पवन सिंह. निर्देशन करीहें शशिकांत दूबे.\nबतावल जात बा कि एह पारिवारिक फिलिम में शुभी के भूमिका बहुते दमदार बा.\nएकर शूटिंग एही हफ्ता शुरू होखे वाला बा. एकरा अलावे शुभी के पवन सिंह संगे ‘‘वीर बलवान’’ आ प्रवेशलाल संगे ‘‘ टाईगर’’ फिलिम फ्लोर पर बाड़ी सँ.।\nअलग-अलग भूमिका में नजर अइहें पाखी हेगड़े\nप्यार तोहसे करीले के संगीत मुहूर्त भइल


अमेरिका में जदी केहु यूपी-बिहार के भेटा जाए, त अईसन व्यवहार करी जईसे कबो भोजपुरी सुनलही ना होखे\nसोचनी की भोजपुरी में लिखीं। भोजपुरी हमार पहला बोली ना ह, लेकिन, छोटे प से सुनत बानी। जब छोट रहनी तब भोजपुरी से एतना लगाव ना रहे , लेकिन बोले के अवुरी समझे के कोशिश करत रहनी। कब अंग्रेजी अवुरी हिंदी, भोजपुरी प हावी हो गईल, पते न चलल।\nनयका पीढ़ी के भोजपुरी बुझा जाए उहे बहुत बा। बहुत लोग के त लाजो लागेला। ए में लोग के गलती नइखे, भोजपुरी संगे हमेशा सौतेला व्यवहार भईल। भोजपुरी लिखे तक हमनी के हिंदी (देवनागरी) में सिखनी।\nएकरा से पहिले की हम भुला जाईं, रउआ सभे के बता दी की हमार भोजपुरी तनिका मिक्स बा। बाबूजी पूर्वांचल से बाड़ें, त माँ भोजपुर से, बाकी बिहार के इंफ्लुएंस (influence/असर) बा।\nकेहु नोटिस कईलस की ना... बीच बीच में हम एक दू गो अंग्रेजी के शब्द यूज़ (use) करतानी। बिहारी लोग भोजपुरी बोले में आ हिंदी बोले में, दुन्नो में अंग्रेजी के एक दुगो वर्ड यूज़ करेला। कबो सब्ज़ी खरीदे जाईं, सभ केहु "एक लंबर (number) के सब्ज़ी" मांगेला।\nदेखीं, फिर हम टॉपिक से डिग्रेस (digress/भटक गईल) हो गईनी, लेकिन इहो ज़रूरी होखेला। तबे त आदमी सुनल सुनाईल, ऐने -ओने के कहानी सुनावेला।\nजब हम अमेरिका अईनी त लागल की "चलऽ, अंग्रेजी आवेला, मैनेज (manage) हो जाई "। लेकिन का बतायीं, जब रउआ अमेरिका में रोड प चलम, त अंग्रेजी से ढ़ेर दूसर भाषा सुनाई दी। स्पेनिश, रूसी, फ्रेंच, अवुरी राम जाने कवन कवन भाषा।\nहमरो जोश चढ़ल अवुरी स्पेनिश सीखे लगनी। राम जी के कृपा से थोड़ा बहुत समझ लेवेनी अवुरी बोल भी सकीले। लेकिन हमार अनुभव बा कि कबो-कबो, स्पेनिश सुने में भोजपुरी जईसन लागेला।\nहम भोजपुरी भजन सुने अवुरी भोजपुरी चैनल देखे शुरू कईनी। एहीजा, अमेरिका में जदी केहु यूपी-बिहार के मिल जाए, त अईसे देखावेला, जईसे कबो भोजपुरी सुनलही ना होखे। जदी ओ समय, ओ आदमी के घर (गांव) से फ़ोन आ जाए, त तुरंते रउआ समझ जाईब कि ए आदमी के पहिले के भाषा भोजपुरी बा।\nएनीवे (anyway/ख़ैर)... नीमन नीमन बात करे के चाहीं।\nहमरा जब जब इंडिया आवे के मौका मिलल, तब-तब हमरा सबसे जादे इंटरेस्ट (interest/रुचि) जादे-से-जादे लोग से बात करे में रहे। घर के लोग से, बहरी के लोग से। केहु भोजपुरी बोले त हमहुँ भोजपुरी में बतिया लेत रहनी। तब हम सोचनी, की काहें ना भोजपुरी में लिख के देखीं!\nहमार दादी बोलत रही कि कभी-कभी त बात करे के मन करेला। ओहीतरे, कबो-कबो त लिखे के मन करेला। लेकिन ओकरो खाती सोचे के पड़ेला। चलीं, तनी चिंतन मनन कईल जाए।\nभोजपुरी भाषा के फ्युचर (future/भविष्य) कईसन लागता? हमनी के कईसे भोजपुरी के बचा के रख सकेनी? अईसने बहुत सवाल बा।\nपहिला बात कि कवनो चीज़ के ज़ोर-जबरदस्ती से करे से फायदा नईखे। दूसर, जब तक रिटर्न वैल्यू (return value) न देखाई दिही, तब तक काहें खाती केहु भोजपुरी प टाइम खर्च करी?\nसंस्कृत, पाली के हाल त सभ केहु देख चुकल बा। हाँ, जदी भोजपुरी के यूपीएससी (UPSC/संघ लोक सेवा आयोग) से जोड़ दिहल जाए, त हो सकेला। लोग भोजपुरी में रूचि लिहे अवुरी यूपीएससी के तैयारी के खाती पढ़ीहे। अब एकर इ मतलब नइखे कि सरकार बिहार अवुरी उत्तर प्रदेश में भोजपुरी भाषा के स्कूल में अनिवार्य बना देवे। अयीसन करे से पूरा पीढ़ी सफर (suffer/ कष्ट भोगल) करी।\nएक काम जवन कि हमनी के क सकेनी। उ बा, भोजपुरी के बारे में लोग के जागरूक करे के। लोक गीत, इ मामला में बहुते नीक रही। दुगो फायदा होइ : पहिला कि आज के पीढ़ी अवुरी आवे वाला पीढ़ी हमनी के लोक गीत, बियाह के गीत अवुरी पूजा पाठ के गीत जानी। दूसर, कवनो चीज़ के याद करे खाती गीत संगीत अच्छा माध्यम होखेला।\nआज के हालत में जसहीं भोजपुरी गीत के बात होखेला, लोग के बुझाला कि कवनो अश्लील चीज़ के बारे में बात होखे लागल बा। हमनी के इ सोच के अवुरी नजरिया के बदले पड़ी। इ सभ तबहिए पॉसिबल (possible/संभव) बा, जब लोग अच्छा कंटेंट (सार्थक/सुघड़/बढ़िया) वाला गीत के लिखीहे अवुरी प्रचार प्रसार करीहे।\nएकनी के अलावे भी बहुत तरीका बा भोजपुरी के प्रचार -प्रसार करेके, लेकिन ओकनी प चर्चा फेर कबहूँ कईल जाई।\nFirst Update: 04 October, 2017 02:55 PM


टटका खबर, 27 अप्रैल 2017, बियफे – टटका खबर\nचण्डीगढ़ हवाई अड्डा प पीएम मोदी के स्वागत करत हरियाणा के राज्यपाल प्रो कप्तान सिंह सोलंकी, पंजाब के राजायपाल वीपी सिंह बदनोर, आ हरियाणा के मुख्यमंत्री मनोहर लाल खट्टर\nशिमला में आजु प्रधानमंत्री नरेंद्र मोदी आम आदमी ला सस्ता हवाई यात्रा योजना ‘उड़ान’ (उड़े देश का आम नागरिक) के पहिलका फ्लाइट के झंडी देखाके रवाना कइलन आ एकरा साथही शुरु हो गइल देश के एक कोना के दोसरका कोने से हवाई यात्रा से जोड़े के काम.\nसुप्रीम कोर्ट एगो याचिका के सुनवाई क के आपन फैसला सुना दिहलसि कि केन्द्र सरकार जल्दी से जल्दी लोकपाल के बहाली क देव. सरकार के कहना रहल कि विपक्ष के कवनो नेता नइखे एह से ई बहाली नइखे हा पावत. अदालत एह बाति के नकार दिहलसि आ कहलसि कि सरकार लोकपाल के बहाली करो.\nओड़िशा तट स्थित अब्दुल कलाम द्वीप से देशे में बनल जमीन से हवा में मार करे वाली मध्यम दूरी के बैलिस्टिक मिसाइल के आजु सफल परीक्षण कइल गइल.\nजम्मू-कश्मीर के कुपवाडा जिला के पंजगाम में आजु सेना के चौकीबल शिविर पर आतंकवादियन के फिदायिन हमला से एगो अधिकारी आ दू गो जवान शहीद हो गइले. सात गो जवान घवाहिलो भइल बाड़ें. जबाबी कार्रवाई में दू गो आतंकी मार दीहल गइलें आ तिसरका के तलाश जारी बा.\nफिल्म अभिनेता आ पंजाब के गुरुदासपुर से भाजपा सांसद विनोद खन्ना के 70 बरीस का उमिर में आजु कैंसर का बीमारी का चलते निधन हो गइल. साँझ बेरा वर्ली के श्मशान घाट प उनुकर अंतिम संस्कार क दीहल गइल.\nवाराणसी में शांति बनवले राखे का मकसद से दू महीना खाति धारा-144 लगा दीहल गइल बा..28 अप्रैल से 24 जून का एह दौरान परशुराम जयंती अउर बुद्ध पूर्णिमा से जुड़ल कार्यक्रमन का अलावे कई गो परीक्षो होखे वाला बाड़ी सँ.\nसंतकबीरनगर जिला के बखिरा इलाका में मंझरिया पठान गाँव में विषाक्त खाना खइला का चलते एगो लइकी के मौत हो गइल. दू आदमी के इलाजो चलत बा. ई लोग बाजार से सूखल मछरी खरीद के ले आइल रहल आ ओकरे के बना के खइले रहुवे.\nलालू परिवार प हमला बोलत आजु फेर भाजपा नेता सुशील मोदी एगाो नया आरोप लगवलन कि मंत्री बनवावे खातिर लालू प्रसाद कांति सिंह से जमीन लिखवा लिहले रहलन.\nछपरा कचहरी टीसन का लगे बंधन बैंक के शाखा प हमला बोल के कुछ डकैत सवा पांच लाख रुपिया लूट के फरार हो गइले.\nमऊ के कोपागंज इलाका में एगो ट्रक से धक्का लगला का बाद साइकिल से जात इंदारा मझली पट्टी मनगही के एगो लइकी के मौत हो गइल.\nTags: ओड़िसा, छपरा, जम्मू कश्मीर, मऊ, मिसाइल परीक्षण, लालू प्रसाद .ादव, लोकपाल, वाराणसी, विनोद खन्ना, संतकबीरनगर, सस्ता हवाई उड़ान


एनडीए पर संकट के बदरी घेरलसि – टटका खबर\nएनडीए पर संकट के बदरी घेरलसि\nटीवी का सोझा से,7मार्च, अबहीं अबहीं खबर आइल शुरु भइल बा कि तेलुगू देशम गोल एनडीए से बाहर निकले के मन बना लिहले बावे.\nबतावल जात बा कि दू गो मंत्री आपन इस्तीफा अपना मुख्यमंत्री के सँउप चुकल बाड़ें आ एह लोग का साथही तेलुगू देशम के बीसो सांसदो आपन इस्तीफा सँउप चुकल बाडें.\nकुछ देर पहिलहीं वित्त मंत्री अरुण जेटली एह मामिला के सलटावे के आखिरी कोशिश करत कहले रहलन कि आंध्र प्रदेश के विशेष पैकेज दीहल जा रहल बा.\nबाकिर लागत बा कि चंद्र बाबू नायडू कुछ योजना बना के तय कर चुकल बाड़न कि एनडीए से बाहर निकले के बा. 2019 में होखे वाला लोकसभा चुनाव के मद्दे नजर भाजपा विरोधी गोलबन्दी के नेता पद के दौड़ शुरु हो गइल बा. आ सभे चाहत बा कि ओकर नाम पीछे मत छूट जाव. दोसरे हर गोल के डर लागत बा कि अगर भाजपा शून्य से दू तिहाई बहुमत ले चहुँप सकेले त हर गोल के वजूद खतरा में बा.\nमामिला गरम बा आ राति होखत होखत पता ना का का होखे जा रहल बा.\nTags: एनडीए, तेलुगू देशम


सोनिया आ राहुल के सलमान खान से सिखला के जरूरत – टटका खबर\nनेशनल हेराल्ड के हजारन करोड़ के संपति महज पाँच लाख रुपिया लगा के हड़प लेबे वाला सोनिया गाँधी आ राहुल गाँधी के चाहीं कि सलमान खान से सीखो लोग जे आजु तेरह बरीस के मुकदमा झेलत बरी हो गइलन. सलमान खान ना त एकरा ला राजनैतिक भा व्यावसायिक बदला लेबे के आरोप लगवलन ना देश में असहिष्णुता बढ़े के बात कहलन, ना अपना के मुसलमान बता के लोग के रहम जीते के कोशिश कइलन.\nसलमान खान अपना वकीलन के बदौलत अदालत से मनवा लिहलन कि फुटपाथ पर सूतल एगो बेकसूर के जान लेबे में उनकर हाथ ना रहुवे. हादसा के सबले बड़ गवाह आ सलमान के बाडीगार्ड रहल रविन्द्र पाटिल के बयान के हाई कोर्ट भरोसा जोग ना मनलसि. जान जाईं कि रविन्द्र पाटिल के बाद में बहुते मुफलिसी में दिन गुजारे के पड़ल आ उनकर मौतो हो गइल. हाई कोर्ट कहलसि कि प्रासिक्यूशन कवनो आरोप साबित ना करा पवलसि. जबकि निचला अदालत सलमान खान के दोषी मान के पाँच साल जेल के सजा सुनवले रहुवे.\nबाकिर सोनिया आ राहुल सीधे नंगई पर उतर गइल बा लोग आ अपना सांसदन का साथे देश के संसद के कामकाज रोक दिहले बा लोग. एह लोग के कहना बा कि कवनो अपराध ला सोनिया राहुल पर मुकदमा ना चले के चाहीं. एह लोग के अदालत में हाजिर होखे के बातो कहल कांग्रेसियन खातिर ईशनिंदा से कम नइखे आ ई लोग तब ले देश ना चले दी जबले सोनिया राहुल पर से मुकदमा उठा नइखे लीहल जात.\nTags: राहुल, सलमान खान, सोनिया


केने जात बा भोजपुरी गाना - डा उमेशजी ओझा - मैना: भोजपुरी साहित्य क उड़ान (Maina Bhojpuri Magazine)\nHome डा उमेशजी ओझा Lekh केने जात बा भोजपुरी गाना - डा उमेशजी ओझा\nकेने जात बा भोजपुरी गाना - डा उमेशजी ओझा\nपरस्तुत लेख में डा उमेशजी ओझा भोजपुरी फिलिम औरी संगीत के गानऽन के बारे में राय देले बानी। उँहा के लागत बा कि भोजपुरी गाना जेवना ओर जा रहल बा उ ठीक नईखे।\nआजू हमनी के देश में भोजपुरी बोलेवाल के संखेया कम नईखे. बहुत ही आसान आ हिंदी से मिलत जुलत मीठा भाषा बा. जेकरा चलते एह भाषा के दोसर भाषावाले लोगो आसानी से समझ जलऽन. बाकी आजू नचनिया बजनिया आ माईक चबा जाए वाला लोग भोजपुरी के हंसबरवाह बनऽल अपना वासना के टूड गडा रहल बाडन . एकरा पीछे कही ना कही हमनी के जिम्मेवार बानी जा. काहे कि आजू हर आदमी अईसन समस्या से जुझत बाडन कि जेकर उपाय ना त केकरो लगे बा आ ना ही आसान बा. पाहिले खाली प्रकृति के कहर के मुकाबाला करके पडत रहे. जईसे बाढ़, सुखा, बिमारी, जंगली जानवर के कहर, दोसरा देश के राजा के कहर समस्या पईदा करेवाला होत रहे. एकर मुकाबला कईल आसान ना रहे. आजू समाज तकनिकी, लोकतंत्र, कानून, संस्था के सहायता से एकरा मे से कईगो प विजय पा लिहल गईल बा. ओकरा बादो दोसर समस्या सामने आ जात बा. आजू बहुत बड़हन संख्या में व्यक्तिवाद, अहंकार, पईसा, छोट होत परिवार, प्रेम आ पेयार के अभाव, विवाद खड़ा कर रहल बा. आजू के लोग, घरन बढ़त विवाद के उपाए टीवी में खोजत बाडन. जेकर हल टीवियो के लगे नईखे. ओकर काम तऽ मुख रूप से प्रोडक्ट बेचऽल बा.\nटेलीविजन के बढ़िया जोरदार घुसपैठ त घरऽन में भईल. बाकिर अब बुझात बा कि ई बोलत आ नाचत बक्सा में फोटो आज के लोग के आख के अपना ओर खिचे खातिर ढेर नईखे. नीरस छपल शब्दन से तनी बढ़ी के बढ़िया त लागल, बाकी लोग अतना जल्दी एकरा से उकता जईहे एकर अंदाजा ना रहे. आ ना ही उनका रहे जे एकरा में अरबो, खरबो लागे के बनवले रहले. अब थोडेही दिन में टेलिविज़न के आपन नया अवतार ढूढे के पडऽत बा. ओकरा से अलग अईसन बुझात बा कि टेलीविजन देखनिहार के नस पड़े में असफल बा.\nटेलीविजन के कईगो चैनल में हंसी आ धर्म आ समाचार चैनल में अपराध देखावल जा रहल बा. टीवी कबहियो बिगाड़ने के कम नहीं करता था. बाकी अबही एकदम निम्न स्तर पर उतर गईल बा.\nरामायण, महाभारत , कौन बनेगा करोड़ पति, तक पहुच गईल ओकारा बाद रियल्टी सो, से होत कोमेडी तक. आज के कोमेडी आ रियल्टी सो में कवनो मुद्दा नईखे ना कवनो जानकारी. बस कसहू देखनिहार के गुद्गुदावल जबरन हंसावल भा उतेजित कईल बा. हमनी के देस में भी कोमेडी दुआर्थी से भरे लागल बा. दोसरा देस के देखा देखि रियल्टी सोओ में नग्नता, सेक्स के फुहड़पन भरल जा रहल बा.\nटेलीविजन होखे चाहे सिनेमा बस सब के एकही मकसद बा विज्ञापनदाता के खरीदार जुटावल. विडम्बना ई बा कि आज के लोग आपन जीवन से निराश हो चुकल बा आ खाली एक छन के हंसी आ उतेजना ढूढ़त बाडऽन. जेकरा के पकडे खातिर टेलीविजन आ सिनेमा लगातार कोशिश करऽत बा. जेकर बहुत असर पडऽल भोजपुरी गानऽन पऽ कि आजू भोजुपरी सिनेमा बानवे में फूहड़ता से भरल गाना भरल बाडेस. जानकर के मुताबिक भोजपुरी सिनेमा बनावे में ओकर फैनेन्सेर द्वारा फूहड़ गाना सिनेमा में डाले के दबाव बनवला प झट दे गाना तैयार हो जला आ सिनेमा में डलाइओजल. जेकर नतीजा बा कि आज फूहड़ गानन के श्रेणी में भोजपुरी के लोग देखऽत बाडन. आज बुझात नईखे कि भोजपुरी गाना आपन कवन रूप में जा रहल बा. जरुरत बा एकर अस्तित्व बचावे के. ना त दिन दूर नईखे जब भोजपुरी के लोग मजाकिया आ फुह्ड़तावाला गाना समझे लगिहे.


टटका खबर (सोमार,9जनवरी 2012) – टटका खबर\n( नौ जनवरी के जयपुर में प्रवासी सम्मेलन में “ग्लोबल इण्डियन ईन्कलूसिव ग्रोथ” पर बोलत गुजरात के मुख्यमंत्री नरेन्द्र मोदी. प्रवासी भारतीय सम्मेलन के आजु समापन हो गइल.)\nकमला परसाद बिसेसर जे बिहार के बक्सर में चांदी के मुकुट समेत बहुते उपहार दिहल जाई. कमला के पूर्वज बक्सर के भेलुपूर गाँव से त्रिनिडाड गइल रहले.\nआजु पटना कॉलेज के डेढ़ सउवाँ स्थापना दिवस पर बोलत मुख्यमंत्री नीतीश कुमार कहलन कि एह कॉलेज के पुरनका गौरव वापिस ले आवल जाई आ एकरा खातिर सभकर सहभाग जरूरी बा. कहलन कि सरकार एकरा के उच्च शिक्षा के उत्कृष्ट केन्द्र बनावल चाहत बिया.\nराज्य के महादलित परिवारन का बीच आजु से रेडियो बाँटे के काम शुरू हो गइल. सरकार हर महादलित परिवार के एक एक गो रेडियो बाँटे वाला बिया जवना पर ऊ लोग आपन मनोरंजन कर सकी आ देश दुनिया के खबर सुन सकी. चूंकि एके बेर में अतना रेडियो के आपूर्ति संभव नइखे एहसे एह काम में छह महीना ले लाग सकेला.\nसिवान जिला के महाराजगंज में सड़क दुर्घटना में एगो छात्रा अर्पणा कुमारी के मौत हो गइल जबकि सारण के सैदपुरो में एहो लड़की ट्रक से कचरा के मर गइल.\nबोधगया में होखत कालचक्र पूजा में शामिल हो के नीतीश कुमार महाबोधि मंदिर के गर्भगृह में जा के पूजा अर्चना कइलन आ बौद्ध धर्मगुरू दलाई लामा से आशीर्वाद लिहलन.\nबलिया आ देवरिया में चुनावी सभा करत राहुल गाँधी मुलायम पर आरोप लगवलन कि सपा मुसलमानन के बरगलावे पर लागल बिया. कहलन कि मुलायम पर भरोसा ना कइल जा सके जे अपना फायदा खातिर कल्याणो सिंह से दोस्ती कर लिहलन. कहलन कि रउरा सभे बाकी पार्टियन के बाइस साल दिहनी. एक बेर फेर से कांग्रेस के पाँच साल दे के देखीं.\nभाजपा राज्य में दस दिन के परिवर्तन पदयात्रा के शुरूआत मंगल दस जनवरी से करे वाली बिया.\nएगो टीवी चैनल से इंटरव्यू में अमर सिंह कहलन कि भीख माँग लीहे बाकिर मुलायम के साथ ना दीहें. कहलन कि संप्रग के सरकार उहे बचवलन जब वामपंथी दल आपन समर्थन वापिस ले लिहले रहुवे.\nसोमार का दिने लाखो लोग संगम में डुबकी लगावल आ एकरा साथ ही माघ मेला के शुरूआत हो गइल.\nसपा के महासचिव रामआसरे यादव कहलन कि जरूरत पड़ला पर कांग्रेस के चाहीं कि उनुका पार्टी के सरकार बनावे खातिर मदद देव काहे कि सपा केन्द्र में मदद देत बिया.\nउत्तर प्रदेश में पहिला चरण वाला मतदान अब तीन मार्च के करावल जाई.\nलालू प्रसाद यूपी विधानसभा चुनाव में राजद के राजनीतिक औकात नापल चाहत बाड़न जवना खातिर ऊ प्रदेश इकाई से नाम मँगले बाड़न जिनका के चुनाव लड़वावल जा सके.\nभाजपा उत्तर प्रदेश विधानसभा चुनाव खातिर निर्वाचन आयोग के जवन स्टार प्रचारकन के सूची दिहले बिया तवना में प्रधानमंत्री रहल अटल बिहारी वाजपेयी आ गुजरात के मुख्यमंत्री नरेंद्रो मोदी के नाम शामिल बा.\nप्रवासियन से झारखंड के विकास के सहभागी बने के निहोरा कइले मुख्यमंत्री अर्जुन मुण्डा. केन्द्रीय दूरसंचार राज्य मंत्री सचिन पायलट कहले कि देश के विकास आ टटका प्रौद्योगिकी से संचार सुविधा बढ़ावे खातिर प्रवासी के भागीदारी चाहीं. नरेन्द्र मोदी एह मौका पर केन्द्र सरकार पर तीर चलवले आ कहले कि केन्द्र के बेरुखी का बावजूद गुजरात अपना बलबूते विकास कइले बा. बिहार सरकार का तरफ से उद्योग मंत्री रेणु कुशवाहा प्रवासियन के बतवली कि बिहार में उद्योग लगावे के अब बढ़िया माहौल बन गइल बा आ प्रवासियन के बिहार में अधिका से अधिका पूंजी लगावे के चाहीं.\nमंगल का दिने माली के राष्ट्रपति अमादू तुमानी तूरे तीन दिन के भारत यात्रा पर आवत बाड़े. उनुकर गर्मजोशी भरल स्वागत करी भारत.\nप्रवासी सम्मेलन का मौका पर लगावल विकास प्रदर्शनी अबही दू दिन अउर खुलल रही.\nएह साल के लघु प्रवासी सम्मेलन दुबई में करावल जाई, कहले प्रवासी भारतीय मामिला के मंत्री व्यालार रवि.\nराष्ट्रपति प्रतिभा पाटिल 14 गो प्रवासी भारतीयन के सम्मानित कइली. कवनो प्रवासी के दिहल जाये वाला ई सबले बड़का सम्मान ह. आजु जिन लोगन के सम्मानित कइल गइल ओहमें त्रिनिडाड अउर टोबैगो के प्रधानमंत्री कमला प्रसाद बिसेसर, बहरीन के पी.वी. राधाकृष्ण पिल्लई, कम्बोडिया के सच्चिदानंद सहाय, कोट डी आइवरी के दीपक नारायणदास शिवदसानी, जर्मनी के विक्टर शहीद स्मेटासेक, इंडोरामा कारपोरेशन के अध्यक्ष प्रकाश लोहिया, मोजाम्बिक के जोस परायंकेन, ओमान के किरन नवीनचंद्र अशर, कतर के हसन अब्दुलकरीम चोगुले, सिंगापुर के एस. आर. नाथन, दक्खिन अफ्रीका के खुर्शीद नोशीर गिनवाला रुस्तमजी, उक्रेन के राजेश कुमार सरैया, अमेरिका के सुरेंद्र कुमार कौशिक आ अमेरिके के कल्पलता कुम्मामुरी गुंटूपल्ली के नाम शामिल बा. एह सम्मेलन में उनसठ देशन से आइल दू हजार से बेसी प्रतिनिधि शामिल भइले.\nदेश में सबले कम दुर्घटना दर खातिर आंध्र प्रदेश राज्य परिवहन निगम के पहिला आ राजस्थान राज्य पथ परिवहन निगम के दुसरका ‘सड़क सुरक्षा अवार्ड’ दिहल गइल.\nदेश के पहिला गौवंश अभयारण्य शाजापुर जिला में बनावल जाई जहवाँ गौवंश आजाद आ सुरक्षित रूप से विचर सकीहे.\nभाजपा नेता अरुण जेटली सोमार का दिने कहलन कि तृणमूल कांग्रेस से मिलत धमकी का चलते कांग्रेस होखे जात विधानसभा चुनाव पर टकटकी लगवले बिया आ सपा णा बसपा पर ओकर नजर आ उमेद दुनु टिकल बा.\nआरएसएस के प्रवक्ता रहल आ केन्द्रीय कार्यकारी मंडल के सदस्य राममाधव कहले बाड़न कि अब साबित हो गइल बा कि 10 जनपथ जिन्नावादी अलगाववाद के केंद्र बन गइल बा.\nतृणमूल फेरू पूछलसि कि कांग्रेस बतावे कि ऊ केकरा साथे बिया. तृणमूल कांग्रेस के निर्लज्ज तक कह दिहलसि.\nदारुल उलूम देवबंद केन्द्र सरकार से कहलसि कि सलमान रुश्दी के भारत दौरा खातिर वीजा मत दिहल जाव काहे कि ऊ मुसलमानन के भावना के ठेस मरले बाड़े.\nसीबीआई सोमार का दिने दिल्ली उच्च न्यायालय से कहलसि अगर कलमाडी के जमानत दे दिहलजात बा त ऊ गवाहन के धमका सकेले.\nमप्र में भाजपा सरकार का खिलाफ5लाख कांग्रेसी गिरफ्तारी दिहले.\nराकांपा आजु साफ कइलसि कि ऊ कांग्रेस के कवनो अल्टीमेटम नइखे दिहले. बस अतने कहलसि कि मुंबई नगरपालिका के चुनाव खातिर सीट के समझौता जल्दी से कर लेव.\nजामिया मिलिया इस्लामिया के छात्र संघ चुनाव करवावे खातिर दायर याचिका आजु याचिका करे वाला वापिस ले लिहलन.\nभोपाल में जूटल देश के अनेके राज्यन के वित्त मंत्री केन्द्र सरकार से पेशा कर तय करे के अधिकार मँगले. अबही एह काम खातिर संसद में प्रस्ताव ले आवे के पड़ेला.\nप्रवासी भारतीय सम्मेलन के आजु सोमार का दिने जयपुर में समापन कर दिहल गइल. समापन भाषण राष्ट्रपति प्रतिभा पाटिल दिहली. ओहसे पहिले एगो गोष्ठी में बोलत गुजरात के मुख्यमंत्री नरेन्द्र मोदी कहलन कि केन्द्र गैर कांग्रेसी राज्य सरकारन का साथे सौतेला व्यवहार करेले आ ई राज्य अपने बलबूता आपन विकास करत बाड़े.\nरालेगण सिद्धि के सरपंच राकांपा का टिकट पर जिला परिषद के अगिला चुनाव लड़ीहें आ एह बाति खातिर अन्ना हजारे के मंजूरी मिल गइल बा.\nभाजपा नेता कलराज मिश्र राहुल गाँधी से पूछले बाड़न कि ऊ बतावसु कि एफडीआई ले आवे खातिर विदेशी कंपनियन से कवन महाडील भइल बा.\nसुखराम के सुप्रीम कोर्ट से सोलह जनवरी ले अंतरिम जमानत मिल गइल.\nमधु कोड़ा के 1200 करोड़ रुपिया के आयकर नोटिस मिलल बा जवना का खिलाफ ऊ अदालत में जाये के बाति करत बाड़न. भठियरपन का आरोप में मधुकोड़ा साल 2009 से जेले में बाड़न.\nप्रतिष्ठित मेडिकल कॉलेज दिल्ली के एम्स के परीक्षा में नाजायज तरीका से सफलता दिआवे वाला एगो गिरोह के भंडाफोड़ भइल बा आ पाँच जने के एह मामिला में गिरफ्तार कर लिहल गइल बा.\nओडिशा में बर्ड फ्लू खातिर चेतावनी जारी भइल बा.\nशुक से बिना बिजली के समय गुजारत काश्मीर में आजु सोमार का दिने कुछ इलाका में बिजली आपूर्ति बहाल हो गइल बा.\nकई दिन से बंद श्रीनगर-जम्मू राजमार्ग अब एक तरफ से खोल दिहल गइल आ घाटी में सामान के आपूर्ति भेजल शुरू हो गइल बा.\nसुप्रीम कोर्ट कहलसि कि आरुषि हत्याकांड मामिला में4फरवरी ले जमानत पर रहीहें राजेश तलवार.\nगोवा में कांग्रेस-राकांपा गठबन्हन के एलान एह हफ्ता हो जाये के उमेद.\nचौंसठ साल के भाजपा नेता सुकुमारन नाम्बियार के दिल के दौरा पड़ला से अतवार का दिने निधन हो गइल.\nभारत-चीन का बीच सीमा बातचीत अगिला हफ्ता चीन में होखे वाला बा जवना खातिर एगो प्रतिनिधि के चीन वीजा ना दिहलसि तबो भारत आपन टीम भेजलसि.\nआसिफ जरदारी के अदालत से नोटिस से बचावे खातिर एगो याचिका दाखिल कइल गइल बा कि ई नोटिस गैर कानूनी बा आ राष्ट्रपति के खिलाफ जाँच करे के अधिकार संसद का लगे बा.\nईरान के एगो अदालत ने सीआईए के एगो ‘जासूस’ आमिर हेकमाती के मौत के सजा सुना दिहलसि.\nमलेशिया में विपक्ष के नेता आ देश के उप प्रधानमंत्री रहल अनवर इब्राहिम के यौन दुराचार का मामिला में बरी कर दिहल गइल. एह फैसला का तुरते बाद अदालत का नियरा तीन गो बम फाटल जवना में कम से कम दू लोग घवाहिल हो गइल.\nमेक्सिको के समाचार पत्र ‘ला उल्टीमा पालाब्रा’ के एगो संवाददाता के कुछ बंदूधारी गोली मारके हत्या कर दिहले.\nअगिला 10 साल में देश में 100 होटल खोलीहें अमेरिका के होटल व्यापारी संत चटवाल.\nटाटा स्टील के एनडीटीवी प्रोफिट बिजनेस लीडरशिप पुरस्कार से सम्मानित कइल गइल.\nसैमसंग इंडिया के प्रबंध निदेशक बनलन बी.डी. पार्क.\nसोमार का दिने शेयर बाजार में गिरावट रहल आ सेंसेक्स 34 अंक नीचे गिर के बंद भइल.\n3जी रोमिंग पर टीडीसैट के सुनवाई 17 जनवरी ले टार दिहल गइल.\nमद्रास परमाणु ऊर्जा स्टेशन के दुसरकी इकाई फेर शुरू हो गइल. पिछला हफ्ता एकरा के मरम्मत खातिर बंद कर दिहल रहे.\nरिलायंस मीडियावर्क्‍स के इमेज प्रोसेसिंग तकनीक के ऑस्कर पुरस्कार दिहल जाई.\nअभिनेता आ फिल्मकार फरहान अख्तर सोमार का दिने 38 साल के हो गइले. एह मौका पर उनुका के अनेके लोग शुभकामना दिहल. पिछला साल 2011 में ऊ ‘जिंदगी ना मिलेगी दोबारा’ आ ‘डॉन2: द किंग इज बैक’ जइसन हिट फिलिम दिहले.\nटीवी अभिनेता आ निर्माता जे.डी. मजीठिया रिएलिटी शो ‘सर्वाइवर इंडिया’ में खुला आसमान का नीचे भूख अउर मुश्किलात के सामना करत बाड़न, कहलन कि भारत के लोग जोखिम उठावे के तईयार ना होखे एही से अइसन शो बहुते कम लउकेला.\nअभिनेता कुणाल खेमू ओह खबरन के खारिज कर दिहले जवना में कहल जात बा कि ऊ अभिनेत्री सोहा अली खान से बिआह करे जात बाड़न.\nभारत के हॉकी टीम के कप्तान रहल परगट सिंह जलंधर कैंट से विधानसभा चुनाव शिरोमणि अकाली दल के उम्मीदवार का तरह लड़ीहे.\nएकदिना आ बीसबीसा क्रिकेट टीम पन्द्रह जनवरी के चुनल जाई.\nविश्व क्रिकेट के सबले सफल हरफनमौला खिलाड़ी दक्खिन अफ्रीका के जैक्स कैलिस अपना टीम खातिर साल 2015 विश्व कप में खेलल चाहत बाड़े.\nबिग बैश लीग में मेलबर्न स्टार्स टीम होबार्ट हरिकेंस के 19 रन से हरा दिहलसि.\nसौरभ गांगुली भारतीय क्रिकेट टीम से कहलन कि ऊ लोग दबाव से बहरी निकले आ मैच पर ध्यान लगावे.\nसिडनी इंटरनेशनल टेनिस में भारत के सानिया मिर्जा आ इटली के रोब्रेटा विंसी के जोटी पहिले दौर में हार गइल.\nपाकिस्तानी क्रिकेटन वसीम अकरम कहलन कि डर बा कि भारत अबकी आस्ट्रेलिया दौरा पर शून्य चार से हारे जात बावे.


दिनेश यादव के लोग अब भोजपुरी के रोहित शेट्टी कहे लागल बा – Anjoria\nदिनेश यादव के लोग अब भोजपुरी के रोहित शेट्टी कहे लागल बा\nदिवानगी हद से के सफलता का बाद लोग अब दिनेश यादव के भोजपुरी के रोहित शेट्टी माने लागल बा. दिनेश यादव का फिलिमन में रउरा फेमिली कामेडीओ देखब आ एक्शनो परफेक्ट जगह पर होखी. इनका फिलिमन के संगीत त करेजा छू लेला. इनका फिलिमन के कहानिओ अलग तरह के नयापन लिहले होला. पटकथा पर दिनेश यादव के पकड़ देखले बनेला. पत्रकारिता से निर्देशन करे उतरल दिनेश यादव अपना कलाकारन के को बाईंड स्क्रीप्ट देबेले.\nहर साले दिनेश यादव के जब कवनो नया फिलिम आवेले त दिल दिमाग छाप लेले. पिछला साल राकेश मिश्रा के अपना फिलिम ‘प्रेम दिवानी’ से लंच कइले रहन दिनेश. फिलिम पिछला साल के सबले बड़ हिट हो गइल रहे. दिनेश एहुसे पहिले ‘धड़के तोहरे नावे करेजवा’ आ ‘कसम वर्दी के’ जइसन कामयाब फिलिम दे चुकल बाड़न. इनकर हालिया रिलीज फिलिम ‘दीवानगी हद से’ त लोगो के दिवाना बनाके रख दिहले बा. फिलिम के कहानिओ खुद दिनेश के लिखल ह,\n(शशिकांत सिंह, रंजन सिन्हा)\nPrevious Post: विराज भट्ट आ रिंकू घोष फेरू एक साथे\nNext Post: भोजपुरी सिनेमा देखावे वाला सगरी सिनेमाघर में चलत बा संजय पांडे के कवनो ना कवनो फिलिम


सभ्य समाज के समर्पण के भाषा ह भोजपुरी – Anjoria\nअगस्त 3, 2014 फूहड़पन, भोजपुरी गायिका, ममता राउत, सुर संग्राम\nजेकर आत्मा संगीत के रस के सराबोर होखेला उ मनुष्य भगवान के अतिप्रिय होखेला. एही से संगीत में शुद्वता आ शास्त्रीयता के महत्व होखेला. स्वर के उपासना, रियाज, से नाद ब्रह्म के आराधना क के अंतर्मन में गहराई तक उतरल संगीत के मुख्य लक्ष्य होखेला. संगीत के उत्पति वेद से मानल गइल बा. जवन स्वर रस के सृष्टि करे ओकरे के संगीत कहल जाला.\nभोजपुरी संस्कृति आ भोजपुरी संगीत दुनिया में आपन एगो अलगे महत्व रखेला. भोजपुरी लोकसंगीत के सागर दुनिया के कवनो लोक संस्कृति से कम मीठ नइखे. आज कुछ लोगन का चलते भोजपुरी संगीत के रस जरूर फीका पड़ गइल बा. लेकिन, कुछ लोग अइसनो बा जे भोजपुरी के संगीत में फेरू से मिठापन भरे के कोशिश क रहल बा. बिहार आ झारखंड़ के माटी में खेलत-कूदत-गाावत एगो साधारण परिवार में जनमल अपना भारत के बेटी ममता राउत के बहुत कमही भोजपुरिहा ना जानत होखीहें. ‘सुर संग्राम’ के उप विजेता आ ‘भारत की शान-2’ के विजेता ममता राउत हमेशा कामयाबी हासिल करत बाड़ी. ‘बिहार सम्मान’, ‘पूर्वांचल संगीत सम्मान‘, भारत की शान में लगातार तीन सप्ताह ले ‘बेस्ट परफार्मर आफॅ द डे’ , ‘राजीव गाँधी एक्सलेंट अवार्ड’ आ पुरस्कार के कमी नइखे ममता के झोली में. बचपन से संगीत में रूचि राखे वाली ममता आजु भोजपुरी आ हिन्दी संगीत के सेवा खातिर अपना के उबिछ दिहले बाड़ी. कइसे झारखंड के लोक गीत गावत-गावत ममता अचानक भोजपुरी गुनगुनावे लगली? भोजपुरी से केतना स्नेह बा? भोजपुरी संगीत में बढ़त फूहड़पन से केतना नाखुश आ खुश बाड़ी? भोजपुरी खातिर का करे वाला बाड़ी? हिन्दी संगीत में केतना सहभागी बाड़ी ? आज हम ममता राउत जी से समय लेेले बानी एही सब बात पे चर्चा करे खातिर.\nममता जी, भोजपुरी गायन के ओर रूझान कइसे भइल ? रउआ त रांची में पलाइल-पोसाइल बानी.\nअमृतांशु जी, हम रांची में जरूर पलाइल-पोसाइल बानी. रांची हमार जन्मस्थल आ कर्मस्थलो हउए. हमार शिक्षा-दीक्षो स्व0 गुरू अंजना विश्वास जी के देख रेख में रांचीए में भइल. हम झारखंड के लोकगीत गावत रहीं. धीरे-धीरे भोजपुरी लोक गीतन के ओर झुकाव बढ़े लागल. असल में हमार पैतृक घर पूर्वी चंपारण जिला के मोतिहारी में बा. हमार बाप-दादा के घर मोतिहारी में आजुओ बा. त भोजपुरी भाषा खून में रहले रहे. हम भोजपुरी सी॰ डी॰ सुन-सुन के भोजपुरी गावे के रियाज करे लगलीं.\nराउर पहिला भोजपुरी एलबम के का नाम रहे आ राउर केतना एलबम बाजार में बा?\nहमार पहिला एलबम देवी गीत पे आइल रहे. एलबम के नाम रहे ‘बनके देखऽ तु माई के दिवाना’. एह एलबम के एगो गीत में बाँझिन के दुःख-दरद के कहानी बा. बाँझिन देवी से गोेहार करत कहतिया कि ‘माई तू त माई हऊ, हमरो के माई बना दऽ’. गाना के बोल रहे – ‘बबुआ के बिना ए माई सुन लागे ई अँगनवा’. अबहीं ले दस-पन्द्रह गो एलबम में गवले बानी.\nभोजपुरी फिलिम में ब्रेक कइसे मिलल ? राउर पहिला भोजपुरी फिलिम के नाम का रहे ?\nसुर संग्राम में उप विजेता भइला के बाद भोजपुरी फिलिमन ला ऑफर आवे लागल. पहिला भोजपुरी फिलिम के नाम रहे ‘पियवा बड़ी सतावेला’. गाना के बोल रहे – ‘झाडू-पोछा करब नाहीं मांजब बरतनवा’.\nभारत के शान-2 के विजेता बनल रउरा खातिर केतना महत्वपूर्ण रहे ?\n‘भारत के शान’ जीतल हमरा खातिर बहुते खास रहल. ई हिन्दी शो रहे जबकि हमार पहिचान भोजपुरी गायिका के रहुवे. से भोजपुरी क्षेत्र से उठि के हिन्दी में संघर्ष कइल, मुकाम पावल हमरा खातिर चुनौती जस रहे. तबहिओ हम हिम्मत ना हार के शो में भाग लिहलीं. सभके देखावे खातिर कि हमहूं हिन्दी गा सकीलां. शो में चर्चित संगीतकार लोगन के साथे समय बितावे आ आपन प्रतिभा देखावे के मौका मिलल. एकर र्श्रेय हम अपना परिवार आ गुरूजन लोगन के देहब.\nहिन्दीओ फिलिम में गावे के मौका मिलल होई ?\nहिन्दी सिनेमा में गावे के ऑफर आवत बा. मुम्बई मिरर में एगो गीत गवले बानी. गीत के बोल बा – ‘आला रे आला रे’. एकरा अलावे अबहीं आउर तीन-चार गो हिन्दी सिनेमा में हमार गावल गाना रउरा सभे के बहुत जल्दिये सुने के मिली.\nभोजपुरी सिनेमा के अपार सफलता दिआवे खातिर आजुकाल्हु फूहड़ गीतन के सहारा लिहल जाता. राउर का कहना बा एह पर ? रउआ कहां ले सहमत बानी ?\nहम इहे मानी ला कि हमार भोजपुरी बहुत मीठ भाषा हियऽ. कुछ लोग भोजपुरी धिन का साथे दुअर्थी शब्द जोड़ के फूहड़ गाना तइयार करत बा. एहसे हम सहमत नइखीं. फूहड़पन आ फूहड़ गीत-संगीत से हम कोसो दूर रहे के कोशिश करेनी. आजुकाल्हु भोजपुरी सिनेमा आ एलबम में फूहड़पन के जवन फैशन चलल बा उ भोजपुरी के मिठास में जहर घोर देले बा. सिनेमा हिट करवावे खातिर लोग फूहड़पन के सहारा लेत बा. भोजपुरी के दायरा एगो खास वर्ग ले सिमट के रह गइल बा. जवन भोजपुरी संस्कृति खातिर घातक बा.\nरउरो लगे त अइसन गीत गावे के ऑफर आवत होर्ह ?\nहमारा साथे केतना बेर अइसन भइल बा. हमरो लगे लोग आवेला अइसन गीत गवावे खातिर. संगीतकार-गीतकार आ निर्देशक लोग जब गीत लेके आवेला त सबसे पहिले हम ओह गीत के देखी लां, तब फैसला करीलां. गीत के शब्दन से कवनो आपति होखेला त हम साफ मना कर दिहिलां. लोग कहेला ठीक बा तू ना गइबू त दोसर केहू गाई. ठीक बा कवनो बात नइखे जे गावे ओकरे से गवावे के चाहीं. सवाल बा कि केहू त शुरू करो फूहड़पन के खिलाफ आवाज उठावे के. हमहुं चाहिला कि कुछ अइसन काम करीं कि दुनिया के संदेश पहुँचे कि भोजपुरी फूहड़पन के आइना ना, सभ्य समाज के समर्पण के भाषा के नाम हउए.\nआजुकाल्हु के पढ़ल आ प्रबुद्व वर्ग के लोग भोजपुरी से कन्नी काट रहल बा. काहे ?\nराउर बात एकदम सही बा. अब हमनी के कुछ अइसन काम करे जा रहल बानी जा, जवना से लोगन के मालूम चली कि असली भोजपुरी का हउए. भोजपुरी के ना जानेवाला लोगो भोजपुरी संस्कुति के जाने-समझे के कोशिश करी. आशा बा लोग हमनी के काम के सराहना करिहें.\nभोजपुरी से रउरा केतना लगाव बा ?\nइहो कवनो पूछे वाला बात बा ? भोजपुरी से हम बहुत प्रेम करीलां. भोजपुरी के हम अपना करेजा से निकाल नइखीं सकत. भोजपुरी में जीहींला, भोजपुरी में सोंचींला, भोजपुरिये के खाइला रोटी. भोजपुरी में रोइला, भोजपुरी में हँसीला , भोजपुरिये में गाइला, उमरिया बा छोटी.\nआम जनता खातिर राउर का संदेश बा ?\nअबहीं देश में जवन बहिनन साथे दुष्कर्म हो रहल बा उ निंदनीय बा. हम सभे से इहे कहल चाहत बानी कि बेटी के जनम लेवे से पहिले केहू मत मारो. भ्रूण हत्या मत करीं सभे. आज लड़िकिन साथे जवन अत्याचार हो रहल बा, सभ केहू के आपन लड़िका लोगन के समझावे के चाहीं कि लड़की के मान सम्मान देव. जइसे माई दुर्गा, माई लक्ष्मी, माई सरस्वती के देवी के रूप में पूजा होखेला ओही नजर से लड़िकिनो के देखे के चाहीं. तबहीं देश तरक्की के ओर आगे बढ़ी. बस, एही शुभ संदेश संगे सभ केहू के जय भोजपुरी. जय भारत.\nसुरसंग्राम विजेता रहल मोहन राठौर दोसर बिआह करे का फेर में.\n13 thoughts on “सभ्य समाज के समर्पण के भाषा ह भोजपुरी”\nअगस्त 7, 2014 को 7:15 अपराह्न पर\nबहुत सुन्दर ममता जी । बहुत नेक विचार बा। रउरा सभे के फैसला से भोजपुरी एक दिन जरूर सभ्य समाज के भाषा बनी। बहुत- बहुत धन्यवाद।\nअगस्त 10, 2014 को 1:10 पूर्वाह्न पर\nका मतलब ? रउरा बात के मतलब निकलत बा कि भोजपुरी सभ्य समाज के भासा ना ह आ एक दिन अइसन हो सकेला. भाई साहब, भोजपुरी भोजपुरी समाज के भासा ह आ जइसे समाज मे हर तरह के लोग होला से भोजपुरिओ मे हर तरह के सामग्री मिलेला. भोजपुरी में ‘सभ्य’ समाज ला बहुते साहित्य आ गवनई मौजूद बा. दुर्भाग्य से हमनी का बढ़िया के बढ़ावा दिहल छोड़ खरबका का पीछे लाठी लिहले दउड़त बानी जा. एहसे लागेला कि भोजपुरी में जवन बा तवन फूहड़े बा. ई अइसन कहे आ मानेवाला लोग के अज्ञानता छोड़ कुछ दोसर ना ह.\nआ अगर दही खटाइओ गइल बा त अपना दही के खट्टा ना कहल जाव. खट्टा दही के इस्तेमाल कढ़ी बनावे में बढ़िया से होला.\nवइसे हम रउरा सभे के बात प कवनो टीका ना कइल चाहीं बाकिर दुर्भाग्य से भोजपुरी में सहज बहस के गुंजाइश ना बन पावे. सभ्य समाज हमेशा असहमति जतावे का अधिकार से सहमत होला. आ तबहिए बात आगा बढ़ेला आ तब समुद्र मंथन से अमृतो निकल सकेला आ जहरो. कुछ लोग के मजबूरन शिव बने के पड़ेला जे ओह जहर के अपना गरदन में रोक सको.\nचाहत बानी किअधिका से अधिका लोग भोजपुरिका पर चरचा करसु.\nRavikant Dubey कहते हैं:\nअगस्त 5, 2014 को 9:04 अपराह्न पर\nMamtaji….Sabse pehle LALTAIN jaisa gana ko NAHI GAUNGI bolne ka himmat rakho.Us LALTAIN wala paisa se ghar chalta hai.Aap nahi gayengi to aur koi ga dega…isi daar se aksar artist is type ke gane ga dete hai.\nMamta Raut कहते हैं:\nअगस्त 6, 2014 को 2:23 पूर्वाह्न पर\nRavikant Dubey Ji, Sabse pehle main aapko ye batana chahungi ki jab hum singers gaane record kar rahe hote hain to ye pata hi nahi hota ki Us gaane ki shooting kis tarah ki jayegi. Dusra ye ki Aapki baaton ka jawaab maine pehle hi diya hai ki agar gaana pasand nahi aata to kripya use mat kharidiye ya dekhne mat jaiye. Tabhi aise gaane Flop ho jayenge aur fir kabhi banenge hi nahi. Lekin agar gaana hit hota hai tab to Producers aise gaane aur banayenge hi. Fir bhi main puri koshish karti hoon aur aage bhi karungi ki gaane ka lyrics saaf-suthra ho.\nअगस्त 5, 2014 को 8:21 अपराह्न पर\nप्रतिक्रिया देवे खातिर धन्यवाद ममता जी।\nअगस्त 6, 2014 को 2:13 पूर्वाह्न पर


हाथरस : बंटी बबली के जोड़ी आ गिरोहन के रुपिया – टटका खबर\nअपराध उत्तर प्रदेश देश-दुनिया राजनीति\nOct 4, 2020 चालबाज, देश विरोधी गिरोह, बंटी-बबली\nजबसे यूपी का हाथरस में देश विरोधी गिरोहन के एगो मौका लउकल बा तबसे देश विरोधी गिरोह पूरा ताकत झोंक दिहले बाड़ें एह मामला पर आग लगावे खातिर.\nबाकिर देश आ खास क के यूपी के लोग एह देश विरोधी-अपराधी-मजहबी साजिश के बढ़िया से जान ले लें बाड़ें जवना चलते ईहो साजिश तार-तार होखे जा रहल बा.\nसोशल मीडिया पर आम चरचा बा कि जबसे योगी सरकार माफिया गिरोहन पर आपन अंकुशा कसल शुरु कइले बिया तबसे ई लोग बेचैन बा. अब हाथरस मामिला में कहल जात बा कि कुछ भाँड़ मीडिया चैनलन आ ओकरा पत्तलकारन के करीब सौ करोड़ रुपिया के फंडिंग कइल गइल बा. एही चलते ई मीडिया वाले बेमतलब बवाल करे में लागल बाड़ें. एगो ऑडियो सामने आइल बा जवना में अइसने एगो खबरंडी लइकी के भाई के सिखावत बिया कि ओकरा बतावल तरीका से बयाल देव त ओकरा के पचास लाख रुपिया मिल सकेला.\nसुने में त इहो आवत बा कि योगी सरकार अइसनका कुछ पत्तलकारन का खिलाफ रासुका लगावे के तइयारी करत बिया.\nदुख के बात बा कि देश विरोधी गिरोहन के साजिश का बहकावा में आ के कई एक बेवकूफ हिन्दुओ ओहनिए के भासा बोले लागल बाड़ें. अइसनका लोग के अपना निजी छवि के चिन्ता रहेला आ ना चाहसु कि उनुका के केहू पक्षपाती मानो-कहो.\nसमय के माँग बा कि अपना निजी लाभ-हानि के चिन्ता कइला बिना राष्ट्र के चिन्ता करीं आ चालबाजन के चाल समुझे के कोशिश करीं.\nअगर दलित हिन्दू लइकी के बलात्कार के मुद्दा बनावे के बा त बलरामपुर के दलित हिन्दू लइकी के का अपराध बा कि ओकरा ला केहू नइखे बोलत. कांग्रेस शासित राज्यन में भा गैर हिन्दू बलात्कारियन के सह दीहल जा रहल बा. अगर आरोपी मुसलमान बा त ना त मीडिया ओकर नाम ली ना ई देश विरोधी गिरोह. एह बाति के समुझे के कोशिश करीं.\nगलत हर हाल में गलते रही. विशेष परिस्थिति आ विशेष समुदाय के अपराधी होखला का चलते ओकरा के सही मानल भा छोट सामान्य घटना बनावे-बतलावे के कोशिश चालबाजी कहाई. चालबाजन के चाल में फँसला के जरुरत नइखे.


कबहुं केहु सब्जी तरकारी के बारे में सोचल? – Anjoria\nजुलाई 15, 2012 भोजपुरी, लस्टम पस्टम\nएक दिन बाबा लस्टमानंद बड़ा दुखी हो के रामचेला से कहले, हो भाई जदि तोहरा थरिया में परल तरकारी ठीक ना बनल त तूं का अपना मेहरारू के गरियइबऽ कि उल्टा सीधा बोलबऽ? ना नु. लेकिन केहु सब्जी के भावना के खेयाल ना करे. ऊ त आपन खीस सब्जियन पर निकाल ले ता. अब देखऽ केहु के औकात देखावे के बा त कहल जाई ‘तूं कवना खेत के मुरई हउअ?’ अब ई सुनते जेकरा के कहल जाई ऊ झगड़ा क दी. लेकिन कबहु केहु सोचल कि मुरई के कानफिडेंस पर एकर का असर परत होई. केहु ना सोचे. जबकि लोग रोज मुरई के कांच से लेके पका के खाला, अचार बना के खा लेला. ओकर सेवा के लोग बिसार दे ता. मुरई के बाद सबसे ज्यादा निंदा के पात्र चना होला. ई ऊ चना ह जेकर बादशाह शाहजहां खाए के प्रस्ताव दिहले रहले जब उनका के गिरफ्तार क के औरंगजेब पूछलसि कि ऊ एगो कवनो अनाज खा सकेले. एह पर शाहजहां कहले कि ऊ चना खइहें. काहे कि इहे एगो अनाज बा जेकरा कच्चा से ले के भूंज के, पीस के, पका के, भिंजा के सब तरह से खाइल जा सकेला. लेकिन एही चना पर सबसे ज्यादा कहावत बा. पंच जे बा से अकेला चना भाड़ ना फोरेला से ले के लोहा के चना चबावल ले ना जाने केतना कहावत गढ़ दिहले बा. सब कहावत डेरोगेटरी बा. एको गो कहावत में बेचारा चना के बड़ाई नइखे। ई पक्का मान ल रामचेला कि जे तरकरियन का ओर से मुकदमा के गुंजाइश रहित त एह देश के हर आदमी पर एगो मोकदमा चलत रहित.\nआम आदमी जब बेमार परे ला बड़हन- बड़हन डाक्टर अनार के रस पीए के सलाह देला. लेकिन ओही अनार जब लूगा लूटे के होला त लोग चट दे कहि देला कि एगो अनार सौ गो बेमार. अब सोचऽ कि अनार के अगर बाल बच्चा होईत आ पूछ सकित त पूछित कि ना कि तहरा बारे में लोग अइसन काहे कहे ला? त का जवाब बा तहरा लगे?\nबैगन के बारे में देखऽ. कहल जाला कि ऊ तरकारी के राजा ह. लेकिन ओकर औकात त नोकरो के नइखे. जब कवनो दल बदलू के बारे में कहे के होला त चट दे कह दियाला कि फलनवां थरिया के बैंगन ह.\nओसहीं दाल जेपर कई हाली सरकार हिल गइल, ओहु के पंच ना छोड़ल. जब कवनो भ्रष्टाचार के बात कहे के होई त कहि दियाई कि दाल में कुछ करिया जरूर बा. अगर लइकी ना पटल त कहि दियाई कि दाल ना गलल. हम आजु ले अइसन दाल ना देखनी जे कूकर के सीटी पर ना गले लेकिन लोग खट दे कहि देला कि दाल ना गलल.\nएकरा अलावा गजरा मुरई के नाहिन कटा गइल त केहु कहि देला कि खरबूजा के देखि के खरबूजा रंग बदलेला आ करैला नीम पर चढ़लो कहावत सुनले होई सभे. अतने नइखे, भोजपुरी भाषा के शब्द शास्त्री अंजोरिया वाला ओ.पी सिंह जी से निहोरा करब कि ऊ बन सके त ई मुहावरा कइस बनल, कइसे चलन में आइल, लोगन के बतावल जाए.\nअखिलेश के उल्टा घूम गइला से विधायक दुखी


डाला के साइत - जनकदेव जनक - मैना: भोजपुरी साहित्य क उड़ान (Maina Bhojpuri Magazine)\nHome जनकदेव जनक Katha डाला के साइत - जनकदेव जनक\nडाला के साइत - जनकदेव जनक\n‘‘का बबुआ, बारात के तइयारी भइल कि ना ? ’’\n‘‘हां भइया तइयारी त चल रहल बा. वैसे कलेवा के सामान सहेज के रखवा देले बानी. अब बिहौती सामान कीने के रह गइल बा.’’\n‘‘कवन-कवन सामान खरीदे के बा, जरा हमहूं त जानी बबुआ!’’ सवेरे सवेरे अपना मुंह में दतुवन के हुड़ा करत शिव रतन भइया हमरा घर के सहन में पड़ल चउकी पर आके बइठ गइले आउर हमरा उत्तर के इंतजार करे लागलें.\n‘‘ भइया , दूल्हा के पोशाक त पहिले से ही तइयार बाटे. जमाना के अनुसार लक्ष्का के कोट, फुल पैंट, गंजी, जाघियां, तौली, टाई, जूता, मोजा आदि बनवा दिहले बानी. काल्ह बाजार से सिंहोरा, दउरा, ताग पात, सिरमउर, माला, पगड़ी, इतर, गुलाब जल, सेंट आदि भी कीन लाइल बानी.’’\n‘‘ सब तो बिढ़या कीनले बाड़ हो बबुआ, बाकिर डाला बनावे के साइत चंद्रिकवा डोम के देले बाड़ कि ना .’’\n‘‘ अरे भइया, आज काल्ह जब सब कुछ बाजार में उपलब्ध बात फेरू डाला के साइत देला के का जरूरत बा. रउरा जादे माथा पच्ची करे के जरूरत नइखें. आज सांझ के बाजार से ऊहो कीन के लाइब. रउरा एकदम बेफिकीर रहीं. हम अपना मकान के सहन में रहेठा के खरहेरा से झाड़ू लगावत शिव रतन भइया से बोल पडनीं\n‘‘हम मानत बान कि शहर में रह के तु बहुत समझदार हो गइल बाड़. बाकिर शादी बिआह के मउका पर गांव के रसम रिवाज अलगे मायने रखेला. बहुते चीज हमनी के ‘पउनी ’ लोग से मंगावे के पड़ेला. एकरा बदला में उ लोग नेग चार ,सीधा आदि मांग के ले जाला. ई तो बताव कि बबुआ के शादी कवना तिथि के बाटे?’’ भइया हमरा के समुझावत पूछलें.\n‘‘ तिथि त हमरो मालूम नइखे. बाकिर बारात छह जून के निकली. ’’\n‘‘ अरे बाप रे, आज त तीन तारीख हो गइल. अभी तकले तु डाला के साइत ना भेजवइल. अब सब काम छोड़ के तु चंद्रिकवा के इहां चल जा, शहर में भले डाला मनिहारी के दोकान में मिल जात होई, बाकिरा इहां ओकरे इहां डाला मिली. वह थोड़ा मुंहजोर हटे. भइया थोड़ा सा चिंतित होत हमरा से बोललें. ‘‘चंद्रिका जी कहवां रहेलन? हमरात कुछो पता नइखे. फेरू हम उनुकरा के कहवा ढूंढ़त फिरब. ’’ हम भइया से पूछनी.\n‘‘ धत्त तेरी के, तू चंद्रिकवा डोम के नइख जानत? खैर कवनों बात नइखे. तू सीधा बनपुरा बाजार चल जा, नहर के किनारे डोम टोला बसल बा, ओही जा ऊ मिल जाई.’’\n‘‘ भइया अगर डाला छोड़ देवल जाई तो काम ना चली का ? ’’\n‘‘ आरे तू कइसन बुरबक नियर बात करत बाड़. कतही डाला के बिना बिआह होला. डाला त लक्ष्की के माड़वा के शोभा हटे. ओकरा बिना भारी जग हंसाई होई. ’’ भइया हमरा पर बिगड़त बोल पड़लें आ कहले,‘‘ जब दूल्हा के बारात निकले ला त कलेवा के गाड़ी के पीछे डाला बांधल जाला. आज कल बैल गाड़ी भा टायर गाड़़़़़़़ी के चलन कम हो गइल बा त लोग चार सौ सात ,जीप, र्ट्ेक्टर आदि के पीछा बांधत बाटे. ’’\n‘‘ ठीक बोलत बाड़ भइया, डाला वाला गाड़ी के देखते अनजान लोग भी समझ जाला कि ई गाड़ी बारात लेके जात बिया. पहिले राम वेड सीता, राधा परिणय किशन लिखे के परिपाटी ना रहे. लोग लिखबों करे त एकरंगा लाल कपड़ा पर मैदा के लेई बना के रूई के फाहा से सुस्वागतम, शुभ बिआह आदि लिखे.’’\n‘‘ ठीक समुझले बबुआ, अब बिना देर कइले चट पट भाग जा चंद्रिकवा के घरे. ’’\nरउरा के बतावत चलीं कि हमरा बड़का लक्ष्का के शादी रहे.एकरे तइयारी में पूरा परिवार लागल रहे. अइसे त पूरा परिवार शहर में रहेला. बाकिर परिवार में कवनों तरह के जग परियोजन पड़ला पर गांव जाये के पडेला काहे कि गांवें में भाई भवधी के लोग रहेगा. बदलत परिवेश गांव आ शहर के बदल देले बा. अब त जे जहवां बाटे, ओही जा शादी-बिआह,जन्म मरण पर जग कर लेता.\nखैर, हम आपन साइकिल निकलनी आ साइकिल के पैडल मारत बनपुरा बाजार के तरफ निकल पड़नी. सारन से सिरिस्तापुर, सिरिस्तापर से ताज पुर होत हम बुनपुरा मोड़ पर चहुंप गइनी. मोड़ पर एगो चाय के दोकान रहे. ओकरे सामने साइकिल के ब्रेक लगावत खड़े खड़े पूछ बइठनी,‘‘ भइया, डोम बस्ती केने बाटे?’’\nबनपुरा बाजार के देखते हमारा भीतर के बचपन जाग उठल. जब सब्जी बेचे खातिर हम अपना बड़का बाबुजी के साथे बाजार जाई. 40-50 बरीस बाद हम इहां आइल रही. सब कुछ बदल गइल रहे. गलियन के कच्च सड़क अब पक्का रोड हो गइल रहे. सड़क के किनारे बिजली के पोल खड़ा रहे. बिजली के तार भी तानल रहे. बाकि बिजली के भरोसा ना रहे कि कब रही ना रही. बनपुरा बाजार से एकमा ,साहजित पुर जाये खातिर जीप, कार, टेंपो आदि लागल रहीस. पहिले ई सब सपना रहे. अब त सवेरे छपरा, सिवान आ पटना खातिर बस भी मिल जात बाड़ीस. पहिले बस पकड़े खातिर एकमा चाहे सहाजित पुर जाये के पड़त रहे. हम मन ही मन बनपुरा के इतिहास भूगाल में फ ंसल रही तले चाय वाला बोलल.\n‘‘ भइया, बनपुरा बाजार जाये खातिर दु गो राहता बाटे. ’’ चाय वाला अपना ग्राहक के निबटवला के बाद हमरा से कहलस, हमार तंद्रा भंग हो गइल. हम ओकरा से फेरू पूछनी,‘‘ कवन राहता ठीक रही भइया?’’\nऊ बोलल कि बाजार के गली वाला राहता ठीक नइखे. पीसीसी जहां तहां टूटल बाटे. साइकिल से उतरे चढ़े के पड़ी. एही से बंगला के तरफ से जाये वाला दुसर राहता ठीक बाटे. आगे नहर के पुल बाटे. उहां चहुंप के नहर के पगडंडी पकड़ लेवे के पड़ी. ओकरा समुझावला के अनुसार हम बंगला वाला राहता पकड़ लेहनी. पुल पर कुछ लोग खड़ा रहे. ओह लोग से डोम टोला जाये के राहता पूछनी. जानकारी मिलल कि नहर के उत्तर वाला टोला डोम समुदाय के हटे. अब नगर के पगडंडी पकड़ के आगे बढ़नी. जबरदस्त घाम रहे. आषाढ़ के महिना शुरू हो गइल रहे. ओकरा बादो सूरज महाराज के ताप में तनकों कमी ना रहे. पसीना से लथ पथ हम आपन साइकिल बढ़ावत आगे बढ़त रहीं. नहर में पानी के टोटा रहे. नहर के पेटी में जहवां तहवां गढ़न में पानी रहे, कुछ लक्ष्का पानी उबिछत रहस त कुछ लक्ष्का पानी के हिंड़ोंड़ के गंदा करत रहस,ताकि मछरी उपर उग जा स. ताकि लक्ष्कन के मछरी मारे में सुविधा होई. सब लक्ष्कन के देह पांक में लसराइल रहे.\nहम साइकिल चलावत डोम टोला चहुंप गइनी. पहिले उहां मूंज के पलानी, फूस के मड़ई आ खपड़ा के घर रहे. ओकरा जहे इंदिरा आवास बन गइल रहे. कुछ ईटा के मकान डोम लोग के आपन भी रहे. सुअरन के खोभार त रहे बाकिर देसी के जगे विदेशी नस्ल के सुअर रहस. हम एको पकड़ी के गाछ के नीच आपन साइकिल खड़ा कइनी. ओकरा में स्टैंड ना रहे, एह से साइकिल के पेड़ के जड़ में सटा के ओंठगा दिहनी. गाछ के छाया में कुछ लोग बइठल रहे. ओहमें से एक आदमी से हम पूछनी,\n‘‘भइया, चंद्रिका जी के घर केने बाटे?’’\nउहां बइठल लोग हमरा के अचरज के साथे देखे लागल. जइसे हमरा मुंह से कवनों गलत बात निकल गइल होखो. उ आदमी हमरा के नीचे से ऊपर तक देखलख,ओकरा बाद उल्टे हमरा से पूछ बइठल कि रउरा चंद्रिका जी के खोजत बानी के चंद्रिकवा डोम के ?\nओकर बात सुन के हम अकबका गइनी कि डोम बस्ती में जाके ओह आदमी के नाम असम्मान जनक भाषा में कइसे पूछी. हम अबही सोचते रही की का बोली ना बोली,तले उ फेरू बोल पड़ल.\n‘‘हमरा बुझाता कि रउरा चंद्रिकवा डोम के खोजे निकल बानी. हमरे नाव चंद्रिकवा डोम हटे. बोली का बात बा?’’ हमरा के असमंजस में देख के उ आदमी टोकलस.\n‘‘दरअसल हम त तोहरे के खोजे खातिर निकलल बानी. बाकिर पुकारू नाव के साथ जाति के नाव धरल ठीक ना लागत रल.एही से चंद्रिका जी बोल पड़नी ह.’’\n‘‘ रउर एह तरी इज्जत के साथ हमरा के खोजब त समुचा दिन रउरा बंवड़ेड़ा लेखा नाचते रह जाइब.काहे कि ई गांव हटे शहर ना. एह गांव में झगरू भाई मुखिया ना हउवन. बाकिर लोग उनुका के मुखिया जी कह के पुकारे ला. ओही जा रहमान मियां ब मुखिया के चुनाव जीतल बाड़ी,बाकिर अभी तक उनकरा के लोग मुखियाइन कह के ना पुकारे ला. खैर, रउआ आपन बात बताई!’’\n‘‘चंद्रिका भाई , डाला के साइत देवे के बा, ओकरे काम खातिर सारन से शिव रतन भइया भेजले बानी. ’’ हम पाकेट से पइसा निकाल के देवल चहनी, तले उ हमरा को रोक दिहले. पूछले कि कहिया शादी बाटे. हम जइसही कहनी कि छह तारीख के बाटे त उ मुंह बिचकावत बोल पड़ल,\n‘‘ नाच बाजा, हाथी घोड़ा, टैंट शामियाना के साट्टा बायना हो जाला तब चंद्रिकवा डोम के इयाद आवेला. ना चाही साइत के पइसा..’’\n‘‘चंद्रिका भाई हाथ में आइल लछमी माई के जाये मत दीहीं. ’’\n‘‘ बाबू साहेब ,बेकार के निहोरा मत करीं. चुप चाप घर चल जाई आ शिव रतन भाई के भेज देहब,हम सब कुछ समझ लेम..’’एकाएक चंद्रिका गुस्सा के बोल पड़ल.\nओकर आवाज सुनके ओकर मेहरारू रिझनी आ बेटा भुअरा दउरल पकड़ी के गाछ तर आ गइले. भुअरा अपना बाप से पूछलस कि काहे चिल्ला चिल्ली होत बाटे.\n‘‘ कुछो ना रे भुअरा, शादी के तीन दिन रह गइल बाटे, तब इहां के डाला के साइत लेके आइल बानी. तेंही बताव कि तीन दिन में डाला कइसे बनी?’’\n‘‘ हमार बाबू ठीक बोलत बाड़ें. बांस हमरा घरे नइखें नूं. कीन के लावे के पड़ी. ओकरा के फाड़ के कमाची बनावे के पड़ी. तब नूं जाके डाला बनीं. ’’ भुअरा अपना बाप के बात के समर्थन कइलस.\n‘‘ चंद्रिका भाई, हमरा गलती के माफ करी. अइसे एक सप्ताह पहिले भइया साइत के पइसा मुरुलिया के देके तोहरा किहां भेजले रहस.बाकिर उ इहां ना आके दोसर चंद्रिका के इहां चल गइल...’’\n‘‘ आरे ना आइल त हम का करीं.. ’’ बीचे में बात काट के चंद्रिका बोल पड़ले.\nजायेदीं ए भुअरा के बाबू, जब बाबू साहेब आपन गलती मानत बानी त ..’’\n‘‘ जब दु आदमी बोलत होखे त बीच में तीसर के घुस के चुदुरबुदुर ना करे के चाहीं भुअरा के माई,हम बाबू साहेब से झगड़ा नइखीं करत. आपना नेग चार खातिर लड़त बानी. अब तुहीं बताव भुअरा के मास्टर बनावे खातिर रहमान मुखियाइन कातना रुपिया मांगत बाड़ी ?’’\n‘‘ एक लाख रुपिया . ’’ तपाक से भुअरा बोलल.\n‘‘ ठीक टाइम से रुपिया दियाई तबे भुअरा मास्टर बनी. ना दियाई त ना बनी. ओही तरी बाबू साहेब टाइम बिता के अइल बानी त हम का करीं. ’’ चंद्रिका आपन पूरा बात कह देहलेन.\n‘‘ चंद्रिका भाई, हमरा पर भरोसा करीं आ हमरो पूरा बात त कम से कम सुन त लिहीं. ’’\n‘‘ ह मालिक, कहीं आपन पूरा बात. ’’ अपनापन जतावत रिझनी बोलल.\n‘‘ आरे हां, उहे त बतावे जा रहीं, हमरा चचेरा भाई राजन के ससुरार सिकटियां बाजार में बाटे. उनकरों सार के नाम चंद्रिका हटे. मुरलिया बिना सुझ बुझ के साइत के पइसा उनका घर में दे आइल. ’’\nअतना सुनते भुअरा आ ओकर माई जोर जोर से हंसे लागलें.\n‘‘फेरू का भइल बाबू साहेब़ ?’’\n‘‘आरे भाई भइल का, दुनू परिवारन में महाभारत शुरू हो गइल. ’’ अतना बोल के हम गाछ के निकल सोर पर गोर लटका के बइठ गइनी, काहे के खड़ा भइल भइल गोर दुखा गइल रहे.\n‘‘आगे का भइल मालिक!’’ उत्सुकतावश रिझनी हमरा से पूछ बइठल.\n‘‘ आरे भाई हम बानी कि चंद्रिका भाई बोलत बानी आ रउरा सभे बाबू साहेब आ मालिक बोलत बानी. ई का तमाशा होता!हमनी के त इंसान हईस, एहमें छोट बड़ के अंतर काहे. रउरा सबे आपन हीन बावना के तेयागी आ उमर के लिहाज से बबुआ, भाई जी, भइया, चाचा, दादा बोले के कोशिश करीं. काल्ह भअर बबुआ मास्टर बनिहें. बाकिर बंशागत संस्कार के धीरे धीरे बदले के पड़ी. अचार,विचार आ बेवहारे से आदमी देवता बनेला. ओकर सब लोग पूजा करेला. ’’ हम एके सांस में जवन जवन मन में आइल बक गइनी. बाकिर उहां बटोराइल जन समूह कवनों तरह के आपने विगोध भा सुझाव ना दे पावल. देर त खामोशी छवले रहे. जइसे हमरा बात पर लोग मन ही मन मंथन करत होखो. आखिर में हम ही खामोशी के तुड़नी.\n‘‘अरे रिझनी बहन हम मुरलिया के बारे में का बतावत रही,तानी इयाद करी..’’\n‘‘ बाबू साहेब..ना ..ना भइया.रउरा बतइनीह कि मुरलिया चचेरा भाई के सार के घरे डाला के साइत के पइसा दे आइल.’’उ थोड़का सा घबरा के बोलल.\n‘‘ हां इयाद आइल, जब चंद्रिका जी आपना घर पहुंचले त उनकर मेहरारू सुनैना 21 गो रुपिया उनका हाथ में धरावत कहली कि अब हमनी के डोम हो गइनीस का कि सारन से डाला बनावे के साइत के पइसा आइल बाटे.’’\n‘‘ अरे तोहार दिमाग खराब हो गइल बा का? कि आवते आवते नटी पर चढ़ गइलू. जीजा जी पर असन इलजाम लगावत बारू, हम अबही मोटर साइकिल उठा के सारन जात बानी आ एह बात के पता लगावत बानी !’’\nअतना कहत चंद्रिका जी आपन मोटर साइकिल के कीक दबवलें आ फटफट करत सारन के तरफ निकल पड़े.\nजब सारन पहुंचले त संयोग से घर में उनकरा बहिन आरती के अलावा केहूं ना रहे. उ आपन खीस ओकरे पर उतलें,\n‘‘ का रे अरतिया तोरा बिआह के बाद से हमनी के जात बदल गइल बा का कि इहां से मुरलिया डाला बनावे के साइत लेके गइल रल.’’\nआरे भइया, काहे अगिया बैताल भइल बाड़,गुस्सा थूक द आ नास्ता पानी कर. हम लावत बानी..’’\n‘‘जबले जीजा से एह बात के फैसला ना हो जाई,हम तोरा घर के पानी तक ना छुअब. इज्जत के सवाल बाटे पता सारन वाला लोग अपना के का सोचेला’’\n‘‘ अरे भइया, तोहार जीजा हमनी के डोम बना दिहले बानी, अब हमहूं एह घर में एक छन भी ना रहब, तोहरे साथे हमहूं चल चलेब..’’\nभाई बहिन में नोक झोक होते रहे तले कतही से घूमत घूमत मुरलिया उहां चहुंप गइल आ चंद्रिका मामा के देख के गोर छू के पान लगलस.आ बोल पड़ल,\n‘‘मामा हमरा से गलती हो गइल बाटे, माफ कर दी.’’\n‘‘ कावना बात के माफी मांगत बाड़ मुरली?’’ चंद्रिका जी मुरलिया के मायूस चेहरा देखके नरम पड़ गइले.\n‘‘ मामा, जब हमरा साइत के पइसा मिलल त ओह टाइम हम एफएम रेडियो पर लोक गीत सुनत रही. चंद्रिका जी के माने हम सिकटियां समझनी आ साइत के पइसा मामी के दे अइनी.हमरा ना मालूम रहे कि डाला बनावे वाला पउनी के नाम भी चंद्रिका हटे. ’’\nगिला सिसकवा भुला के चंद्रिका जी ओकरा के अंकवारी में बांध लेले आ बोल पड़ले कि ते ना अतीस मुरली त पता ना आज सार बहनोई में महाभारत जा के कहवा रुकित.\nएह बात पर चंद्रिका डोम, उनुकर मेहरारू रिझनी आ बेटा भुअरा हो हो करके हंसे लागल लोग.


खबर भोजपुरी में (अतवार,2नवंबर 2014) – टटका खबर\nवन्यजीव उत्पादन के जरावत पर्यावरन मंत्री प्रकाश जावेड़कर\nपीएम बनला का बाद दुसरका बेर अतवार का दिने नरेन्द्र मोदी जनता से अपना ‘मन के बात’ बतवलन. कहलन कि लोग अपना प्रधान सेवक पर भरोसा राखे, करिया धन के एक एक पाई वापिस ले अइहें. स्वच्छ भारत अभियान में आम जनता के जुड़े के स्वागत करत कहलन कि एह मिशन के लाभ गरीबन ले चहुँपी. अगिला महीना नशा पर बतियावे के वादा कइलन आ कहलन कि लोग चाहे त उनुका के चिट्ठी लिख के आपन बात कह सकेला.\nअतवार का दिने कटक में भइल पहिलका एकदिना में भारत श्रीलंका के 169 रन से हरा के श्रृंखला में बढ़त ले लिहलसि.\nदुनिया भर में मशहूर सोनपुर मेला के औपचारिक शुरुआत5नवंबर के होखे वाला बा. कातिक पूर्णिमा पर सारण जिला के हरिहर क्षेत्र सोनपुर में आ बलिया में ददरी मेला लागल करेला. दुनु मेला में लाखों लोग चहुँपेला आ देश भर से पशु व्यापारी आवेंले.\nमुस्लिम बहुल राज्य जम्मू कश्मीर में तजिया के जुलूस निकाले पर रोक लगा दिहल गइल बा. एह मौका पर शिया आ सुन्नी लोग के आपस में लड़ पड़े के अनेसा हमेशा बनल रहेला.\nअपना दामाद राबर्ट वाड्रा के एगो पत्रकार से कइल गलत व्यवहार का बाद सासु सोनिया गाँधी उनुका घरे चहुँपली. सासु दामाद में का बात भइल से पता ना चलल. ई वारदात दिन भर मीडिया के सुर्खी बनल रहल आ कांग्रेस के परेशानी भइल कि मामिला कइसे दबावल जाव.\nअतवार का दिने वाराणसी के रामनगर में सुंदरीपुल पर मोटरसाइकिल से आइल एगो प्रेमी जोड़ा गंगा में छलांग लगा के जान दे दिहलसि. पुलिस मोटरसाइकिल आ सुसाइड नोट ले के जांच-पड़ताल में जुटल बिया.\nभारत के विदेश मंत्री सुषमा स्वराज अपना मारीशस यात्रा में मारीशस के भरोस दिहली कि दोहरा कराधान पर अइसन कवनो कदम ना उठाई भारत जवना से मॉरीशस के कवनो तरह के नुकसान होखो.\nपाकिस्तान में वाघा बॉर्डर का लगे एगो फिदाइन विस्फोट से 45 लोग के जान चल गइल आ छह दर्जन लोग घवाहिल हो गइले. एह वारदात का बाद भारत अपना सीमा पर चौकसी बढ़ा दिहलसि.\nफुटबाल के इंडियन सुपर लीग में मुंबई में आपना मैदान में खेलत मुंबई एफसी एक गोल से केरला ब्लास्टर्स के हरा दिहलसि. केरला टीम कवनो गोल ना कर पवलसि.\nमहाराष्ट् सरकार के मंत्रियन का बीच विभाग बाँट दिहले मुख्य मंत्री देवेन्द्र फडणवीस बाकिर गृह विभाग समेत अनेके विभाग अपने लगे राख लिहले. शिवसेना से अबही ले समझौता फाइनल नइखे भइल.\nदिल्ली के जवाहरलाल नेहरू स्टेडियम में अतवार का दिने राष्ट्रीय एथलेटिक्स के शुरुआत भइल. पहिला दिने 20 किमी पैदल चाल में दिल्ली पुलिस के सपना आ उत्तराखंड के मनीष महिला आ पुरुष वर्ग में चैंपियन बनले. महिला वर्ग के गोला फेंक में रेलवे के मनप्रीत कौर आ5किलोमीटर दौड़ में ओपी जैशा चैंपियन बनली.\nभाजपा के बोलतुआ आ ‘मुस्लिम चेहरा’ शाहनवाज हुसैन के मोदी के दलाल कहत जान से मार देबे के धमकी वाला फोन दुबई से मिलल. शाहनवाज एह मामिला के जानकारी पुलिस के दे दिहले बाड़न.\nगोरखपुर के राजघाट इलाका के रेती चौराहा का लगे श्रीराधा माधव टेक्सटाइल के गोदाम आ दुकान में आजु अतवार का भोर में बड़हन आग लाग गइल आ वायुसेना के दू गो दमकल समेत एक दर्जन दमकल लाग के छह घंटा में आग पर काबू पवले.\nआजमगढ़ में आधार कार्ड बनावे खातिर नाजायज धन उगाही के सरकार गंभीरता से लिहले बिया आ एह काम में लागल लोग का खिलाफ उचित कार्रवाई करे के बात कहलन आजमगढ़ के जिलाधिकारी.\nमंगल का दिने अमेरिका में होखे जात चुनाव में भारतीय मूल के तीस लोग आपन किस्मत आजमावत बा. एह चुनाव के परिणाम से अगिला राष्ट्रपति चुनाव के दशा दिशा के संकेत मिले के बात कहल जा ता.


अपना पीएम के सुने उमड़ पड़ल बलिया – टटका खबर\nअपना पीएम के सुने उमड़ पड़ल बलिया\nआम जनता में अपना ‘परम श्रद्धेय’ ‘यशस्वी’ प्रधानमंत्री नरेंद्र मोदी खातिर कतना लगाव बा आजु बलिया ई देखा दिहलसि. भोरहीं से लोग के जत्था जुटल शुरू हो गइल रहे आ जस जस सभा के टाइम नियरात रहुवे तस तस लोग के बेचैनी बढ़ल जात रहुवे समय रहते माल्देपुर चहुँप जाए के. भीड़ के उछाह देखिये के बुझा जात रहे कि लोग कवनो नेता से बेसी मोदी के दीवाना बा.\nमौका रहुवे देश के पाँच करोड़ निर्धन परिवारन के रसोई गैस के कनेक्शन आ चूल्हा फोकटे में देबे वाली योजना – उज्ज्वला योजना – के शुरुआत के. पीएम मोदी बतवलन कि एह काम ला बलिया एह चलते चुनल गइल कि एहिजा बहुते कम लोग का लगे गैस के कनेक्शन बा. योजना के शुरूआत मंच पर बोला के 10 गो मेहरारुवन के एलपीजी कनेक्शन देके कइल गइल. कहलन कि एगो उहो जमाना रहुवे जब सांसद बनला पर साल भर में 25 गो कनेक्शन देबे के कूपन मिलत रहुवे जबकि एह योजना में साल भर का भितरे डेढ़ करोड़ कनेक्शन दिआए वाला बा.\nअपहे संबोधन के शुरुआत भोजपुरी में बोलत कइलन पीएम मोदी. कहलन ‘भृगु बाबा के धरती पर रउवा सभे के परनाम! ई धरती भृगु जी के धरती रहल। सभे के हाथ जोड़ के फेर से परनाम!’ बलिया के धरती के क्रातिकारी धरती बतावत मोदी मंगल पाण्डेय आ चित्तू पाण्डेय के बलिदानो के चरचा कइलन.\nआजुवे मई दिवस रहल से मजदूरन के मेहनत आ पसीना बहावे के चरचा करत पीएम मोदी अपना के देश के मजदूर नंबर 1 बतवलन आ कहलन कि मजदूर लोग अब अपना पसीना से दुनिया के जोड़े के काम करो. केन्द्र सरकार के बनावल श्रम कानूनन के चरचा करत कहलन कि इहे सरकार पेंशन बढ़ा के कम से कम एक हजार रुपिया क दिहलसि ना त पहिले केहु के पचास रुपिया त केहु के सौ रुपिया के पेंशन मिलत रहे.\nकार्यक्रम के शुरू में केंद्रीय पेट्रोलियम मंत्री धर्मेंद्र प्रधान पीएम मोदी के स्वागत कइलन. कार्यक्रम में उत्तर प्रदेश के राज्यपाल राम नाईक, केंद्रीय मंत्री कलराज मिश्र आ उत्तर प्रदेश के मंत्री राम गोविंद चौधरी मौजूद रहलें.\nTags: प्रधानमंत्री नरेंद्र मोदी, बलिया, रसोई गैस के कनेक्शन आ चूल्हा\nमैक्रों से गला मिललें मोदी, नाईक आ योगीओ अगवानी में शामिल


पागल प्रेमी - डॉ० उमेशजी ओझा - मैना: भोजपुरी साहित्य क उड़ान (Maina Bhojpuri Magazine)\nHome डा उमेशजी ओझा Katha पागल प्रेमी - डॉ० उमेशजी ओझा\nपागल प्रेमी - डॉ० उमेशजी ओझा\nई कहानी सत्य घटना प आधारित बा. कहानी के पात्र एक दूसरा से खुबे पेयर करत बाडऽन . समाज में जाति के भेद भाव के चलते जब ओकर चाहत पूरा होत नईखे बुझात त ऊ आपन पेयर में पागल होके लईकी आपन प्रेमी के घरे गाजा बाजा के साथे बारात लेके पहुच जात बिया. कहानी के सत्यता के देखत एकर पात्र आ स्थान के नाम बदल दिहल गईल बा.\nप्रेम के चेहरा गोल रंग एकदम दुधिया, बाल करिया बादर निहन. उनका के देखि के अईसन बुझात रहे कि सरग से कवनो ईनार के परी जमीन प उतर आईल बिया. प्रेम के बाबूजी एगो नामी कम्पनी में मैनेजेर के पद पर काम करत रहले. उनका दुगो लईका आ एगो लईकी प्रेम रहली. दुनो लईका बड़ी तेज आ होनहार रहले. बाकी प्रेम माई बाप के दुलार पा के जिद्दी हो गईल रही. कवनो चीज खातिर ठान लेत रही त ओकरा के पूरा करवा के ही दम लेत रही. एकदम नाक चढ़ी बात-बात प खिसिया के ऊ अपना के तकलीफ दिहल शुरू कर देत रही. जईसे आपन मुड़ी के दिवार से पटऽकल, तेजधार हथियार से अपने आप के काटिके चोटिल कर लिहल त उनकर आम बात रहे. जईसही केहू उनकर बात-में-बात मिलाके उनकर चाहत पूरा कर देत रहे ऊ शांत हो जात रही. एह चलते उनकर घरवाला उनका से केहू कुछुओ ना बोलऽत रहे.\nजब प्रेम १०वी में पढ़त रहली तबेसे उनके ईसकुल में पढेवाले संजय से उनकर ईयारी हो गईल रहे. ईसकुल के बाद दुनो एके कॉलेज में नाम लिखवावले लोग.\nसंजय प्रेम के एक दम उलटा शांत आ गंभीर रहले. केकरो से बात करे में लजात रहले. दुनो कॉलेज में एके साथे आवत-जात रहले. संजय के दोस्तन में उनकर भल्ला चाहेवाला सुरेश भी शामिल रहले. एक दिन सुरेश, संजय से...........\n“ संजय तू जवन लईकी से अतना मेल जोल रखले बाडऽ ओकर वेवहार के बारे में जनतो बाडऽ ?”\n“ ना भाई . बस अतने जानत बानी कि ऊ सुनर आ सुशिल बाड़ी. जेकरा के एकहाली केहू देखिल त उनकर दीवाना हो जाई.”\n“ बस अतने से पेयर हो जाला. तू ओकर घर के हाल ना जानल चहऽब ?”\n“ ना भाई कुछ ना जानल चाहऽब.” बस अतने जानत बानी कि हम उनका से पेयार करत बानी. जानत बाडऽ जब केकरो से पेयार हो जाला त ओकर वेवहार का करी. बस एकेगो ईच्छा रह जाला कि दुनो एक हो जाईजा. आ उनका के आपन बना लिही.”\n“ देख संजय, ई ऊ जमाना नईखे कि बिना जनले सुनले केकरो से प्रेम करे लागऽ. बड़ी मुस्किल से हीर निहन केहू मिलेले. जवन तहरा खातिर आपन जानो देबे के तेयार रहो. बाकी ई त एकदमे जिद्दी बिया. अईसन मत होखे कि आगे चलिके तहरा पछतावे के पड़े.”\n“ देखल जाई ईयार . जब पेयार कईनी त डेराई काहे. परिणाम से डेराईल रहिति त पेयार ना करिती.”\nधीरे-धीरे प्रेम आ संजय के पेयार परवान चढ़े लागऽल. एक दिन प्रेम, संजय से बोलली कि “ संजय कतना दिन से हमनिके लुका छिपी के खेल खेलत बानी जा. अब हमारा से तहार दुरी नईखे सहल जात. चलऽ कही शहर से बड़ी दूर........... जहवा हमारा आ तहरा के छोड़ी के केहू ना होखे ”.\n“ देख प्रेम, घुमे गईल कवनो हरज नईखे, बाकी हम तहरा साथे घुमे तबे गईल चाहत बानी जब हमनिके एक हो जईती जा. हम आपन पेयार , ई समाज के बीच एगो मिशाल बनावल चाहत बानी. हमनी के पेयार के केहू छिछला मत कहो. ई जमाना हमनिके पेयार के हीर-रांझा के पेयार से तुलना करो.” लाख समझवाला के बादो संजय प्रेम के चाल से अनजान प्रेम के जिद्द के आगे हारिके सैर सपाटा करे जायके तेयार हो गईले. आ दुनो चली गईल लोग समुन्द्र किनारे गुआ.”\nप्रेम पईसा वाला बाप के बेट्टी रही. गुआ पहुची के एगो बढ़िया होटल में एक बेड के एगो रूम बुक करववली. जब रूम में संजय गईले त एक बेड देखिके चिहाईल प्रेम से बोलले “ प्रेम ई का ? एहिजा त एकेगो बेड बा. हमनी के एकेगो बेड प ? रुकऽ एगो अवरु रूम बुक करवावत बानी.”\n“ रुकऽ संजय, एहिजा हमनिके मरद मेहरारू बानी जा. हमनी के ओसहि रहे के बा. अईसन ना करती त ठहरे के होटलों ना मिलित.”\n“ ई का कहतऽबाडू प्रेम, बिना बिआह के मरद मेहरारू निहन ई कईसे होई ?”\nप्रेम , संजय के आपन बाही से पकड़ऽत बोलली, हईसे आउरू कईसे. आ संजय के लेले बेड प पसऽर गईली. काहे लजात बाडऽ, जब हम नईखी लजात त तू काहे ?”\nसंजय सोच में पड़ी गईले कि अब का कही ? कुछ ना बोल पावत रहन. तबही प्रेम, तू हमार साथ देब कि हम हल्ला करी कि तू हमरा साथे जोर जब्बरजस्ती करत बाडऽ.”\n“ का कहत बाडू , तू अईसन नईखु कर सकत.”\n“ त तू हमराके नईख जानत, हम कुछुओ कर सकत बानी. बड़ी दिन से तहरा से लुका छिपी हो गईल अब सहल नईखी जात ”.\nसंजय बेड से उठते ........ “ प्रेम, ई ठीक ना भईल. हम त तहरा से पेयार कईनी . बाकी शादी से पाहिले ई सभ के आशा ना कईले रही.”\n“ काहे अईसन बोलत बाडऽ ऊ ज़माना चली गईल जब हीर-रांझा एक दोसरा से मिले खातिर तड़ऽपत रह गईले. आ ई समाज कबो ऊ लोग के एक ना होखे दिहलऽस. अब ऊ ज़माना नईखे कि हम तड़ऽपत रही. हमहू त तहरा से पेयार कईले बानी त का गलत भईल. हम तहरा से बिना बिआह के नईखी रह सकत. अब चाहे जवन होखे साथ जिए के बा आ साथ मरे के बा.”\n“ तू जवन कहत बाडू आसान नईखे. हमार माई बाबूजी तहरा से बिआह के तेयार ना होईहे. काहे कि तू दोसर जाति के बाडू. हम त चाहत रही कि जबले माई बाबूजी राजी ना होईते, हमनिके वोईसही पेयार करितिजा. बाकी तू त .......”\n“ अरे कईसे ना तेयार होईहे. हम नु तेयार करवाईब.”\n“ संजय, प्रेम के जिद्द के आगे मजबूर रहले. बोलले “ ठीक बा, जब तू लईकी होके अतना करेजा राखत बाडू त हम लईका हई.”\nप्रेम आ संजय चार दिन गुआ में रहिके खुबे माऊज मस्ती कईले. जब चार दिन बाद प्रेम आ संजय आपस आईल लोग त पुलिस दुनो के पकड़ी के कोर्ट ले गईल. ऊ लोग के मालुम भईल कि प्रेम के बाबूजी आपन नाबालिक लईकी के बहला फुसला के भगा ले जाएके केस कईले बाडन. कोर्ट जाके प्रेम जज साहेब के सामने बयान देली कि “ ऊ अपना मरजी से संजय के साथे गईल रही. आ ऊ नाबालिक ना बालिग़ बाड़ी. संजय उनका के ना भगाके ले गईल रहले उहे संजय के भगा ले गईल रही.” जज साहेब प्रेम के बात सुनिके अवाक रह गईले. प्रेम के बयान के आधार प संजय जेल से छुट गईले. ओकरा बाद प्रेम आ संजय आपन-आपन घरे चल गईले.\nथोड़े दिन बाद प्रेम, संजय प बिआह करके जोर देबे लगली. ओने संजय के घर में प्रेम के जाति के लेके संजय के माई बाबूजी अपना जियते जिनगी संजय के बिआह प्रेम से करे के तेयार ना रहले. जेहसे संजय, प्रेम से बिआह करके बात टालत जात रहले. ढेर दिन हो गईल त प्रेम संजय से ...........\n“ संजय का करेके बा ? बिआह करबऽ कि ना .”\n“ अरे का कहत बाडू कुछ दिन अवरु रुकऽ हम माई बाबूजी के मना लेबी.”\n“ तहरा से कुछ ना होई. हमरे कुछ करेके पड़ी.” प्रेम संजय के लगे से झुझुलात बोलत चली गईली.\n“ अरे सुनऽ तू का करबू.”\n“ तू जानत नईखऽ , ऊ जमाना चली गईल बा जवना में लईकी सभ मरद के यातना सहत रही. आ आपन पेयार पावे खातिर जान तक दे देत रही. हम ऊ में के नईखी. हम तहरा के पावे खातिर कुछुओ कर सकत बानी. पहिले ई बताव कि तू हमरा से बिआह करे के तेयार बाडऽ कि ना.”\n“ हऽ भाई हऽ, तहरा साथे बिआह करेके तेयार बानी.जब तहरा से पेयार कईले बानी त अब पीछे नईखी हट सकऽत.”\n“ बस तब तू तेयार रहिह .”\nसंजय से बतिआवला के बाद बड़ी सोच में पड़ी गईली प्रेम . बड़ी सोच बिचाराला के बाद एगो निरनय प पहुचली. आ बिना केकरो के कुछ बतवले दोसरा दिन प्रेम कुछ पत्रकार लोग के अपना साथे कईली, आपन स्कूटी के फूल माला से सजऽववली बैण्ड बाजा मंगऽववली, आपन दोस्तन के तेयार करऽववली आ स्कूटी प चढ़ी के बरात लेके संजय से बिआह करे संजय के घरे पहुच गईली.\nथाकी हारे के, समाज आ पत्रकारन के दबाव में आके, संजय के माई बाबूजी, संजय के बिआह प्रेम से करेके तेयार हो गईले. प्रेम के ई रूप देखिके संजय भी हैरान रहले. बिआह के बाद संजय आपन परिवार लेके अलग रहे लगले. एगो छोट कम्पनी में नौकरी पकड़ लिहले. आ प्रेम एगो काल सेन्टर में काम करे लगली. एक बारिस बाद प्रेम के एगो लईका भईल. ओकरा बाद संजय के माई बाबूजी आपन पोता मोह में संजय के लगे जाके आपन बेटा के मना के आपन घरे ले गईली. आ पोता के खेलावे लगले अब ऊ लोग आपन जिनगी खुसहाल बितावत बाडऽन.\nअंक - 17 (3 मार्च 2015)


पटना में भोजपुरी फ़िल्म महोत्सव 20 से 26 अक्टूबर ले – Anjoria\nपटना में भोजपुरी फ़िल्म महोत्सव 20 से 26 अक्टूबर ले\nभोजपुरी सिनेमा के स्वर्णिम साल का मौका पर पटना में सात दिन के एगो भोजपुरी फिल्म महोत्सव होखे वाला बा. एकर आयोजक हवे पटना के सिने सोसाइटी, प्रस्तुत करी पटना के इलेक्ट्रोनिक मीडिया आ एह में सहयोग करी पटना के बिहार आर्ट थियेटर.\nमहोत्सव के आयोजन पटना गाँधी मैदान का बगल में कालिदास रंगालय में कइल गइल बा.\nपहिला दिने 20 अक्टूबर, 2013 के दुपहरिया एक बजे से कार्यक्रम के शुरूआत मंच पर सम्मानित अतिथियन के आगमन आ स्वागत से होखी. सवा एक बजे कार्यक्रम के भव्य उदघाटन होखी. एकरा बाद डेढ़ बजे गंगा मईया तोहे पियरी चढईबो के निर्माण कहानी बतावत पुस्तिका आ ‘महोत्सव स्मारिका’ के विमोचन करावल जाई. तेकरा बाद सम्मानित अतिथि संबोधन दीहें आ सवा तीन बजे एगो वृतचित्र ‘भोजपुरी सिनेमा का पचास साल – दशा और दिशा’ के पहिला बेर देखावल जाई. पहिला दिन के कार्यक्रम के समाप्ति भोजपुरी में बनल पहिलका फिलिम “गंगा मईया तोहे पियरी चढईबो” के देखवला से होखी. फिलिम साँझ चार बजे से देखावल जाई.\nदोसरका दिने 21 अक्टूबर, 2013 के दुपहरिया एक बजे से पहिलका रंगीन भोजपुरी फिलिम ‘दंगल’ देखावल जाई. फेर साँझ चार बजे अतिथि कलाकारन के स्वागत आ साक्षात्कार होखी. फेर साँझ पाँच बजे से भोजपुरी फीचर फिलिम ‘देसवा’ देखा के एह दिन के समापन होखी.\nतिसरका दिने 22 अक्टूबर, 2013 के दुपहरिया एक बजे से भोजपुरी फीचर फिलिम “हमार देवदास” देखावल जाई. एकरा बाद अतिथि कलाकारन के स्वागत आ साक्षात्कार होखी आ साँझ बजे से फीचर फिलिम “ससुरा बड़ा पैसे वाला” देखा के तिसरका दिन के कार्यक्रम खतम होखी.\nचउथा दिने 23 अक्टूबर, 2013 के दुपहरिया एक बजे से फीचर फिलिम “जिनगी ह गाड़ी – सईयां ड्राईवर बीबी खलासी” देखावल जाई. फेर अतिथि कलाकारन के स्वागत सत्कार का बाद साँझ पाँच बजे से फीचर फिलिम “रणभूमि” देखावल जाई.\nपाँचवा दिने 24 अक्टूबर, 2013 के दुपहरिया एक बजे से फीचर फिलिम “पंडित जी बताईं ना बियाह कब होई” देखावल जाई. फेर अतिथि कलाकारन के स्वागत सत्कार का बाद साँझ पाँच बजे से फीचर फिलिम “दगाबाज बलमा” देखावल जाई.\nछठवाँ दिने 25 अक्टूबर, 2013 के दुपहरिया एक बजे से फीचर फिलिम “कन्यादान” देखावल जाई. फेर अतिथि कलाकारन के स्वागत सत्कार का बाद साँझ पाँच बजे से वृतचित्र “बिदेसिया ऑफ बम्बई” देखावल जाई आ साँझ छह बजे से भोजपुरी के राष्ट्रीय पुरस्कार पावे वाल अकेला फीचर फिलिम “कब होइहें गवना हमार” देखावल जाई.\nआखिरी दिने 26 अक्टूबर, 2013 के दुपहरिया एक बजे से फीचर फिलिम “बलम परदेसिया” देखावल जाई, चार बजे अतिथि कलाकारन के स्वागत आ साक्षात्कार का बाद वीणा सिनेमा, पटना के मालिक हीरा बाबू के खास सम्मान कइल जाई साँझ साढ़े चार बजे से.\nएह आयोजन के निदेशक बाड़े विनोद अनुपम आ संयोजन करत बाड़े रविराज पटेल.\nआयोजन के बारे में पहिलही बतावत जात बा कि एह में शामिल फिलिमन के कवनो खास तरीका से नइखे चुनल गइल. महोत्सव समिति के कहना बा कि अइसन कवनो दावा नइखे कि ई बढ़िए फिलिम हई सँ. अपना बेंवत आ समय का दायरा में रहत काम भइल बा. कोशिश बा कि तरह तरह के फिलिमन से दर्शकन के रुबरू करावल जाव.\nअधिक जानकारी ला स्वागताकांक्षी विनोद अनुपम, महोत्सव निदेशक से 09472477941 आ रविराज पटेल, महोत्सव संयोजक से 09470402200 पर फोन कर के बात कइल जा सकेला.\n(समिति के इमेल से)\nविराज भट्ट अब अरविंद चौबे के फिलिम में\nमनोज तिवारी के बधाई दिहले अमिताभ बच्चन, रजनीकांत आ जयललिता


भ्रष्ट लोगन के डिमांड – Anjoria\nजून 19, 2011 भोजपुरी, लस्टम पस्टम\nबाबा लस्टमानंद आ रामचेला हरान बाड़े ई जान के कि उनहुं के नेताजी के एगो स्विस बैंक एकाउंट बा. ऊ त आजु काल्हु भ्रष्टाचार पर बयान सुन के हरान बाड़े. बयान अइसन गिरऽता जइसे नेतवन के ईमान, इनकर गिरऽता उनकर गिरऽता. इहाँ ले कि हाल में बाबा रामदेव गिरले इस्टेज पर से. चारू इयोर बयाने गिरऽता. केहू बतावऽता कि 7,87,98,79,873 के कालाधन त केहु कहऽता कि ओतने रुपिया के कालाधन स्विस बैंकन में जमा बा. रामचेला बाबा से हरान हो के पूछले कि बाबा एतना कालाधन केतना होई आ काहे लोग जमा करेला ?\nअब अपना देश के लोग एतहत आंकड़अ कबहुं ना सोच सकेला. ओकरा त गेंहू चाउर के बोरा के रुप में गिनवाये के पड़ी कि अतना बोरा में कसा जाये लायक नोट चाहे रुपिया. केहु कहत बा कि भारत के भ्रष्टन के कुल जेतना रुपिया बा ओतना त दुनिया भरके नइखे. ई त बड़ाई के बात बा कि केतना आरत पा के आदमी भ्रष्ट होला आ ऊ केतना मेहनत से, चोरी चमारी क के, झूठ बोल के, आपन उहो लोक बिगाड़ के, आपन आकबत बान्हे धऽ के रुपिया कमावे ला आ ओकरा के असहीं फूंकि देव. इनकम टैक्स वालन के आ कई गो डिपाटन के नजर से बचा के स्विस बैंक में रुपिया ले आवेला लोग. आ ओकरा के उड़ा देव ? देखऽ भारत के लोग बिदेसियन अइसन नइखे कि कमइलस खइलस उड़इलस आ गुडबाई बोल दिहलस.\nअपना देश के लोग संयमी ह. ईमानदार बने के बाप दादा से मिलल सीख भले ना माने लेकिन रुपिया हिसाब से खरचा करे के बात जरूर माने ला लोग. अब अपना गाँव में अइसहीं जीवन सत्याग्रही भइल जा ता. बिजली रहत नइखे. गैस मिलत नइखे. जरावन खतम हो गइल बा. मला गोरू हइये नइखन सँ कि गोईंठा होखो. महँगाई अतना बढ़ गइल बा कि साबुन तेल कीने में पसीना छूटि जात बा. अब एहमें पन्द्रह दिन पर आदमी कपड़ा धोये त असहीं सन्यासी टाइप लागे लागी. भूखे रहे के त अब लगभग हर गरीब के आदत हो गइल बा.\nएही बीच नेताजी लउक गइले. रामचेला आ बाबा लस्टमानंद दउड़ के उनुका लगे चल गइले. नकस्कार के बाद बात चलल त रामचेला पूछि लिहले कि नेताजी ब्लैकमनी वालन के लिस्ट में अपनहूं के नाँव बा ? नेताजी मुस्किया के रहि गइले. कुछ कहले ना. चुप रहे के कई गो मतलब होला.\nअब बाबा पूछले कि नेताजी अपना देस में अतना सुविधा बा त विदेशन में काहे रुपिया जामा करवावतारऽ ?\nनेताजी कहलें, अरे भाई अबही इहाँ रुपिया अन्हरियावे के वर्ल्ड क्लास बन्दोबस्त नइखे. जहिया से हो जाई तहिया से रुपिया इहें रही. ई हमार डिमांड बा.